text:
KĨŨRIA KĨA 7
Nĩ Maũndũ Marĩkũ Bibilia Yarathĩte Megiĩ Mahinda Maya Maitũ?
“Rũrĩrĩ o rũrĩrĩ rũgokĩrĩra rũrĩa rũngĩ, na o ũthamaki ũũkĩrĩre ũrĩa ũngĩ. . . Namo maũndũ macio mothe no kĩambĩrĩria kĩa ruo ta rũa kũrũmwo.”
“Anabii aingĩ a mathaara nĩmagokĩra na mahĩtithie andũ aingĩ. Na tondũ waganu nĩũgakorũo ũingĩhĩtio, wendani wa andũ aingĩ nĩũkanyihio.”
“Rĩrĩa mũkaigua ũhoro wa mbaara na mbugĩrĩrio cia mbaara, mũtikamake: maũndũ macio gũtirĩ hingo matagakinya; no rĩrĩ, ithirĩro ti ikinyu.”
“Nĩgũkagĩa ithingithia nene; o na kũndũ na kũndũ nĩgũkagĩa na ng’aragu, o na mĩrimũ mĩũru ĩrĩa ĩrehage mũthiro; na nĩgũkagĩa na imakania cia gũtua andũ nda, o na ciama nene ciumĩte matũ-inĩ.”
“Matukũ marĩa ma kũrigĩrĩria nĩgũkagĩa mahinda ma ũgwati. Tondũ andũ nĩmagatuĩka eendi, na endi mbia, na egani, na egathi, na arumani, andũ matangĩigua aciari ao, na matarĩ ngatho, na matarĩ atheru; ningĩ makorũo maagĩte wendani ũrĩa wa ndũire, andũ matangĩteithũrĩkana, na magacambanagia, na arĩa matoĩ kwĩgirĩrĩria, andũ eĩ, na arĩa matenda maũndũ mega, na arĩa makunyanagĩra andũ arĩa angĩ, na arũũgĩrĩri, na eĩkĩrĩri, o na arĩa mendaga gwĩkenia gũkĩra ũrĩa mendaga Ngai; nĩo metuaga ta meamũrĩire Ngai, no kũrega nĩmaregaga hinya ũrĩa uumaga ũhoro-inĩ ũcio.”


c: text/html

text:
RŨGANO RWA 45
Kũringa Rũũĩ Rwa Jorodani
TARORA! Aisiraeli makĩringa Rũũĩ rwa Jorodani! Kaĩ maĩ marĩkũ? Tondũ mbura nyingĩ nĩ yuraga ihinda rĩrĩ rĩa mwaka-rĩ, rũũĩ rũkũiyũrĩte mũno kahinda kanini kahĩtũku. Na rĩu maĩ mothe nĩ mahũa! Aisiraeli mararingĩra thĩ nyũmũ o ta ũrĩa mekire Iria-inĩ Itune! Maĩ mothe mathire kũ? Reke tũone.
Hĩndĩ ĩrĩa ihinda rĩakinyire rĩa Aisiraeli kũringa Rũũĩ rwa Jorodani, ũũ nĩguo Jehova aathire Joshua eere andũ: ‘Athĩnjĩri-Ngai moe ithandũkũ rĩa kĩrĩkanĩro mathiĩ mbere ya andũ. Hĩndĩ ĩrĩa marĩtobokia magũrũ mao Rũũĩ-inĩ rwa Jorodani, maĩ nĩ marĩtinĩka.’
Kwoguo athĩnjĩri-Ngai magĩkĩoya ithandũkũ rĩa kĩrĩkanĩro, na makĩrĩkua marĩ mbere ya andũ acio. Rĩrĩa maakinyire hũgũrũrũ-inĩ cia Rũũĩ rwa Jorodani, athinjĩri-Ngai magĩtobokia magũrũ maĩ-inĩ. Rũũĩ nĩ rũiyũru na rũkarika. Na rĩrĩa magũrũ mao maatonyire maĩ-inĩ, rũũĩ rũgĩtiga gũtherera! Kaĩ nĩ kĩama-ĩ! Maĩ marĩa moimaga na rũgongo Jehova nĩ aamang’arĩtie akamomba hĩba. Kahinda o ro kau gũkĩaga maĩ rũũĩ!
Nao athĩnjĩri-Ngai arĩa makuuĩte ithandũkũ rĩa kĩrĩkanĩro makĩrũgama kũndũ kũũmũ gatagatĩ-inĩ ka rũũĩ. No ũmone mbica-inĩ ĩno? Marũngiĩ hau, Aisiraeli othe makĩringĩra thĩ nyũmũ harĩa harĩ Rũũĩ rwa Jorodani!
Hĩndĩ ĩrĩa andũ othe marĩkirie kũringa-rĩ, Jehova akĩĩra Joshua eoere andũ 12 me na hinya: ‘Thiĩi rũũĩ-inĩ harĩa athinjĩri-Ngai marũngiĩ na ithandũkũ rĩa kĩrĩkanĩro. Oyai mahiga 12, mũkamaige kĩraaro-inĩ kĩanyu harĩa mũrĩraara ũtuku ũyũ. Nĩ getha mahinda marĩa magoka, rĩrĩa ciana cianyu ikoria atĩrĩ, gĩtũmi kĩa mahiga maya nĩ kĩĩ, mũgakĩmera atĩrĩ, gĩtũmi kĩamo nĩ rĩrĩ maĩ ma Jorodani nĩ maatinĩkire hĩndĩ ĩrĩa ithandũkũ rĩa kĩrĩkanĩro kĩa Jehova rĩaringagio Rũũĩ rwa Jorodani. Namo mahiga maya marĩtuĩkaga kĩririkania gĩa kĩama gĩkĩ!’ O na ningĩ Joshua agĩkĩiga mahiga 12 harĩa athinjĩri-Ngai maarũgamĩte thĩinĩ wa rũũĩ.
Mũthia-inĩ akĩĩra athĩnjĩri-Ngai acio maakuĩte ithandũkũ rĩa kĩrĩkanĩro: ‘Kiumei rũũĩ-inĩ.’ Othe maarĩkia kuuma, rũũĩ rũkĩambĩrĩria gũtherera rĩngĩ.
Joshua 3:

robotstxt: allowed

filter: keep


text:
KĨŨRIA GĨA 5
Ingĩka Atĩa Angĩkorũo nĩ Ndĩrogitwo ndĩ Cukuru?
ŨRĨA ŨNGĨKA
Ta wĩcirie ũndũ ũyũ: Tom ndarenda gũcoka gũthiaga cukuru. Ũndũ ũcio wambĩrĩirie mĩeri ĩtatũ mĩthiru rĩrĩa ciana iria mathomaga nacio ciaambĩrĩirie kũmũũgita. Rĩmwe mũrutwo nĩ angĩagũthire ibuku rĩrĩ moko-inĩ ma Tom na atue atĩ ndekwendaga, kana rĩngĩ andũ marĩ thutha wake ũmwe wao akamũtindĩka no Tom ehũgũra ndangĩmenya nũ weka ũguo. Mũthenya wa ira-rĩ, nĩ aratũmĩirũo ndũmĩrĩri intaneti-inĩ atĩ nĩ arehĩtĩrũo gwĩkwo ũndũ mũru . . .
Ũngĩka atĩa korũo nĩwe Tom?
TA WĨCIRIE
Ti kuuga atĩ gũtirĩ ũndũ ũngĩka. No ũhote kũhiũrania na mũndũ ũrakũũgita ũtekũhũthĩra hinya. Na njĩra irĩkũ?
NDŨKONANIE MARAKARA. Bibilia yugaga ũũ: “Kĩrimũ, marakara makĩo nĩkĩmoimagĩria mothe, no mũndũ mũũgĩ, make nĩamagiragĩrĩria agakĩmahoreria.” (Thimo 29:11) Ũngĩonania ũhoreri, kwahoteka arĩa marakũũgita manoge.
NDŨKERĨHĨRIE. Bibilia yugaga ũũ: “Mũtikaneke mũndũ o na ũrĩkũ ũũru tondũ wa ũũru ũrĩa amwĩkĩte.” (Aroma 12:17) Kwĩrĩhĩria nĩ gũthũkia gũthũkagia maũndũ.
NDŨKEINGĨRIE THĨNA-INĨ. Bibilia yugaga ũũ: “Mũndũ mũbarĩrĩri [mũũgĩ] onaga gũkĩgĩa ũũru, akehitha.” (Thimo 22:3) Geria o ũrĩa wothe ũngĩhota gwĩthema andũ arĩa mangĩkũũgita kana handũ harĩa ũngĩũgitĩrũo.
GERIA GŨCOKERIA MŨNDŨ ŨNDŨ ATERĨGĨRĨIRE. Bibilia yugaga ũũ: “Icokia ihoreri nĩ gũthengia rĩthengagia marũrũ.” (Thimo 15:1) O na no warie ũndũ wa mathekania. Kwa ngerekano, mũndũ ũrakũũgita angĩkwĩra atĩ ũrĩ mũtungu, no wĩtĩkanie nake na uuge “Nĩ ndĩrabatara gũcekacekeha.”
WĨTHIĨRE. Mũirĩtu wĩtagwo Nora ũrĩ na mĩaka 19, oigire ũũ: “Kwaga kwaria kuonanagia atĩ ũrĩ mũgima na ũrĩ na ũmĩrĩru gũkĩra ũrĩa ũrakũũgita. Kuonanagia atĩ nĩ ũĩ kwĩgirĩrĩria—ngumo ĩrĩa ĩtarĩ na ũrĩa ũrakũũgita.”—2 Timotheo 2:24.
KŨRIA ŨMĨRĨRU. Kaingĩ arĩa mogitanaga nĩ mamenyaga arĩa matarĩ na ũmĩrĩru na arĩa matangĩĩrĩhĩria. Ngũrani na ũguo, andũ aingĩ arĩa mogitanaga no matigane nawe mangĩona atĩ ndũramahe mweke.
HOYA ŨTEITHIO. Mũndũ ũmwe warĩ mwarimũ oigaga ũũ: “No njĩkĩre ngoro mũndũ o wothe ũrogitwo ahoe ũteithio. Ũndũ ũcio nĩguo wagĩrĩire na no ũteithie mũndũ ũngĩ ndakogitwo.”


text:
Muoroto wa Jehova nĩ Ũkahinga!
“Niĩ-rĩ, nĩnjugĩte ũguo, na nĩngaũhingia. Ti-itherũ niĩ nĩ niĩ njirĩire gwĩka ũguo, na ndirĩ hingo itakawĩka.”
1, 2. (a) Nĩ ũndũ ũrĩkũ Jehova atũguũrĩirie? (b) Nĩ ũũma ũrĩkũ tuonaga thĩinĩ wa Isaia 46:10, 11 na 55:11?
CIUGO cia mbere thĩinĩ wa Bibilia ciugaga kaũndũ kangĩonwo karĩ kahũthũ ĩndĩ nĩ ka bata. Ciugaga, “O kĩambĩrĩria-rĩ, Ngai aatũmire kũgĩe matu-inĩ na gũkũ thĩ.” (Kĩam. 1:1) Nĩ ma tũkoragwo na ũmenyo o mũnini ũkoniĩ indo iria nyingĩ Jehova ombĩte, ta indo iria irĩ igũrũ itangĩoneka na maitho, ũtheri, gravĩtĩ, na tuonete o gacunjĩ kanini mũno ka igũrũ na thĩ. (Koh. 3:11) O na kũrĩ ũguo Jehova nĩ atũguũrĩirie muoroto wake wĩgiĩ thĩ na andũ. Thĩ yarĩ ĩtuĩke mũciĩ mwega wa andũ, arĩa mombĩtwo na mũhianĩre wa Ngai. (Kĩam. 1:26) Mangĩatuĩkire ciana cia Jehova nake atuĩke Ithe wao.
2 O ta ũrĩa hataarĩirio mũrango-inĩ wa gatatũ wa ibuku rĩa Kĩambĩrĩria, muoroto wa Jehova nĩ wacemanirie na mũhĩnga. (Kĩam. 3:1-7) O na kũrĩ ũguo, Jehova ndangĩaremirũo nĩ kweheria mũhĩnga ũcio. Gũtirĩ mũndũ o na ũmwe ũngĩgirĩrĩria Jehova gwĩka ũndũ. (Isa. 46:10, 11; 55:11) Kwoguo, no tũkorũo na ma atĩ muoroto ũrĩa Jehova aarĩ naguo kĩambĩrĩria-inĩ no ũkahinga ihinda rĩrĩa abangĩte.
3. (a) Nĩ ma irĩkũ cia bata harĩ ithuĩ nĩguo tũtaũkĩrũo nĩ ndũmĩrĩri ya Bibilia? (b) Nĩkĩ nĩ harĩ bata rĩu twĩririkanie ma icio? (c) Tũkwarĩrĩria ciũria irĩkũ?
3 Hatarĩ nganja nĩ tũĩ ma cia Bibilia iria iguũragia muoroto wa Ngai wĩgiĩ thĩ na andũ, na itemi inene rĩa Jesu Kristo harĩ kũhinga kwa muoroto wa Ngai. Macio nĩ maũndũ ma bata mũno na kwahoteka nĩ mamwe ma maũndũ marĩa twambire kũmenya rĩrĩa twambĩrĩirie kwĩruta Kiugo kĩa Ngai. Nĩ ũndũ ũcio, o na ithuĩ nĩ twendaga kũruta andũ arĩa marĩ na ngoro njega mamenye morutani macio ma bata. Ihinda-inĩ rĩrĩ tũrathoma gĩcunjĩ gĩkĩ tũrĩ kĩũngano, nĩ tũrerutanĩria kũnyita ũgeni andũ aingĩ ũrĩa kwahoteka magoka Kĩririkano gĩa gĩkuũ kĩa Jesu. (Luk. 22:19, 20) Arĩa magoka nĩ makeruta maũndũ maingĩ makoniĩ muoroto wa Ngai. Kwoguo, o ũrĩa kĩririkano kĩrakuhĩrĩria, nĩ wega twĩcirie ciũria iria tũngĩhũthĩra kwarahũra wendi wa arĩa twĩrutaga nao Bibilia, na andũ angĩ arĩa marĩ na mwerekera mwega nĩguo magoka igongona-inĩ rĩu. Nĩ tũkwarĩrĩria ciũria ithatũ: Muoroto wa Ngai wĩgiĩ thĩ na andũ warĩ ũrĩkũ kuuma o kĩambĩrĩria-inĩ? Nĩ kĩĩ kĩahĩtanire? Na nĩkĩ igongona rĩa ũkũũri rĩa Jesu nĩrĩo rĩteithagia kũhinga kwa muoroto wa Ngai?
JEHOVA AARĨ NA MUOROTO ŨRĨKŨ KUUMA O KĨAMBĨRĨRIA?
4. Ũũmbi ũguũragia atĩa riri wa Jehova?
4 Jehova nĩ Mũũmbi wa magegania. Indo ciothe ombaga nĩ cia gĩthimi kĩa igũrũ mũno. (Kĩam. 1:31; Jer. 10:12) Tũngĩĩruta atĩa kuumana na mũbango mwega na ũthaka ũrĩa wonanagio nĩ ũũmbi? Rĩrĩa tũrerorera ũũmbi, nĩ tũgucagĩrĩrio mũno tuona ũrĩa mawĩra mothe ma Jehova, manene na manini, mahingagia muoroto wa bata. Ũngĩciria ũhoro wa tũhengereta tũrĩa tũthondekete mwĩrĩ wa mũndũ, kana wĩrorere gakenge, o na kana wĩrorere riũa rĩgĩthũa no wone atĩ ũũmbi nĩ wa magegania. Tũkenagio nĩ indo icio ciũmbĩtwo tondũ tũmbĩtwo na njĩra tũngĩhota kũmenya kĩndũ gĩthaka.
5. Jehova atigagĩrĩra atĩa atĩ ũũmbi wothe nĩ ũrarutithania wĩra hamwe?
5 Nĩ ũndũ wa wendo, Jehova nĩ aigire mĩhaka o ta ũrĩa tuonaga harĩ ũũmbi. Nĩ aigire mawatho ma ndũire o hamwe na mawatho megiĩ mĩtugo nĩguo atigĩrĩre atĩ indo ciothe nĩ iraruta wĩra ũrĩa kwagĩrĩire. (Thab. 19:7-9) Kwoguo, kĩndũ o gĩothe kĩrĩ kũrĩa igũrũ kana gũkũ thĩ, nĩ kĩrĩ harĩa kĩagĩrĩire gũkorũo, na kĩrutaga wĩra ũrĩa kĩagĩrĩire kũruta kũringana na muoroto wa Ngai. Jehova nĩ aigaga ithimi cia ũrĩa ũũmbi wake wagĩrĩirũo kũrutithania wĩra. Kwa ngerekano, watho wa gravĩtĩ nĩguo ũnyitagĩrĩra rĩera rĩrĩa rĩthiũrũrũkĩirie thĩ, ũkaigĩra iria na makũmbĩ mĩhaka, na ũkahotithia maũndũ mekĩke na mũbango ũrĩa ũteithagĩrĩria kĩndũ o gĩothe kĩrĩ muoyo gũkũ thĩ. Ũũmbi wothe, o hamwe na mũndũ, wĩhocetie harĩ mĩhaka ĩyo. Kwoguo, mũbango mwega ũrĩa indo ciothe ciũmbĩtwo naguo nĩ ũira wa atĩ Ngai ombire thĩ na andũ arĩ na muoroto. Rĩrĩa tũrahunjia-rĩ, hihi no tũmenyithanie Kĩhumo kĩa mũbango ũyũ mwega?
6, 7. Nĩ iheo ta irĩkũ Jehova aahete Adamu na Hawa?
6 Muoroto wa Jehova kuuma o kĩambĩrĩria warĩ mũndũ atũũre gũkũ thĩ tene na tene. (Kĩam. 1:28; Thab. 37:29) Aaheire Adamu na Hawa iheo nyingĩ cia bata iria ingĩamahotithirie gũkenera ũtũũro. (Thoma Jakubu 1:17.) Jehova nĩ aamaheire wĩyathi wa gwĩthuurĩra, ũhoti wa gwĩciria, na ũhoti wa kuonania wendo na gũkenera ũrata hamwe na andũ angĩ. Arĩ Mũũmbi nĩ aaririe na Adamu na akĩmwĩra ũrĩa angĩonanirie wathĩki. Ningĩ Adamu nĩ eerutire kũrũmbũiya mabataro make, o hamwe na nyamũ, na mũgũnda ũrĩa maahetwo. (Kĩam. 2:15-17, 19, 20) Ningĩ Jehova nĩ ombire Adamu na Hawa marĩ na ũhoti wa gũcama, kũhutia, kuona, kũigua, na kũnungĩra. Kwoguo nĩ mangĩahotire gũkenera biũ ũthaka na ũtaana ũrĩa warĩ Paradiso ĩyo ĩrĩa yarĩ mũciĩ wao. Adamu na Hawa maarĩ na kĩĩrĩgĩrĩro gĩa gũtũũra makenagĩra wĩra ũrĩ na uumithio, kũhingia maũndũ maingĩ, na gũtũũra merutaga tene na tene.
7 Nĩ ũndũ ũrĩkũ ũngĩ warĩ muoroto-inĩ wa Ngai? Jehova ombire Adamu na Hawa marĩ na ũhoti wa kũgĩa ciana nginyanĩru. Eendaga ciana iria mangĩagĩire, o nacio iciarane nginya thĩ yothe ĩiyũre andũ. Ningĩ nĩ eendaga Adamu na Hawa na aciari othe mendage ciana ciao o ta ũrĩa Jehova eendete ciana icio ciake cia mbere nginyanĩru. Thĩ ĩngĩatuĩkire mũciĩ wao tene na tene o hamwe na indo iria ciothe irĩ thĩinĩ wayo.
NĨ KĨĨ KĨAHĨTANIRE?
8. Watho ũrĩa ũrĩ thĩinĩ wa Kĩambĩrĩria 2:16, 17 warĩ na muoroto ũrĩkũ?
8 Maũndũ matiathire kũringana na muoroto wa Ngai hĩndĩ ĩyo. Nĩkĩ? Jehova aaheire Adamu na Hawa watho mũhũthũ ũrĩa ũngĩonanirie kana nĩ maamenyaga mĩhaka ya wĩyathi wao. Eerire Adamu ũũ: “Mũtĩ o wothe ũrĩa wĩ mũgũnda ũyũ-rĩ, nĩũrekereirio ũũrĩage; no rĩrĩ, mũtĩ ũrĩa wa kũmenyithania wega o na ũũru, ndũkanaũrĩe, nĩ gũkorũo mũthenya ũrĩa ũkaũrĩa, no mũhaka ũgakua.” (Kĩam. 2:16, 17) Watho ũcio ndwarĩ mũritũ harĩ Adamu na Hawa gũtaũkĩrũo nĩguo, kana kũwathĩkĩra. Maarĩ na irio nyingĩ o na gũkĩra iria maabataraga.
9, 10. (a) Nĩ maheeni marĩkũ Shaitani aaririe igũrũ rĩgiĩ Jehova? (b) Adamu na Hawa maatuire itua rĩrĩkũ? (Rora mbica kĩambĩrĩria-inĩ gĩa gĩcunjĩ gĩkĩ.)
9 Shaitani ũrĩa Mũcukani, aahũthĩrire nyoka kũheenereria Hawa age gwathĩkĩra Jehova. (Thoma Kĩambĩrĩria 3:1-5; Kũg. 12:9) Shaitani nĩ onanirie atĩ ndwarĩ ũndũ mwagĩrĩru gũkorũo atĩ Ngai ndametĩkĩrĩtie kũrĩa “mũtĩ o wothe wa mũgũnda” ũcio. Nĩ ta oigaga ũũ: ‘Ũrenda kuuga mũtingĩka ũrĩa mũkwenda?’ Agĩcoka akĩheenia Hawa ũũ: “Ti atĩ no mũhaka mũgakua.” Aageririe kũiguithia Hawa atĩ ndabatiĩ gũthikĩrĩria Ngai, akĩmwĩra: “Ngai nĩoĩ atĩ mũthenya ũrĩa mũkamarĩa, hĩndĩ ĩo maitho manyu nĩmakahingũka.” Shaitani eendaga kuonania atĩ Jehova aamagirĩtie kũrĩa matunda ma mũtĩ ũcio tondũ mangĩarĩire nĩ mangĩahingũkire maitho mohĩge. Agĩcoka akĩmaheenia ũũ: ‘Mũgaatuĩka o ta Ngai, mũmenyage wega o na ũũru.’
10 Adamu na Hawa no mũhaka mangĩatuire itua rĩa ũrĩa megwĩka. Hihi nĩ mangĩathĩkĩire Jehova, kana mangĩathikĩrĩirie nyoka? Maatuire itua rĩa kwaga gwathĩkĩra Ngai. Na njĩra ĩyo, makĩnyitanĩra na Shaitani kũremera Ngai. Maaregire Jehova akorũo arĩ Ithe wao na makĩyeheria ũgitĩri-inĩ ũrĩa maarĩ naguo magĩathwo nĩwe.
11. Nĩ kĩĩ gĩtũmaga Jehova age gũkirĩrĩria ũremi?
11 Nĩ ũndũ wa kũremera Jehova, Adamu na Hawa nĩ maateire ũkinyanĩru ũrĩa maarĩ naguo. Makĩria ma ũguo, ũremi wao watũmire mage gũkorũo na ũrata na Jehova tondũ we arĩ ‘maitho matheru mũno, matangĩĩrorera ũmaramari,’ kwoguo ‘ndangĩkirĩrĩria maũndũ mooru.’ (Hab. 1:13 Holy Bible in Gĩkũyũ.) Angĩagire kuoya ikinya, ũtũũro wa ihinda rĩũkĩte wa ciũmbe cia kĩĩroho kũrĩa igũrũ na andũ gũkũ thĩ nĩ ũngĩakorirũo ũgwati-inĩ. Na makĩria, korũo Ngai ndoire ikinya nĩ ũndũ wa mehia marĩa meekirũo Edeni, wĩhokeku wake nĩ ũngĩekĩrĩirũo nganja. No Jehova nĩ mwĩhokeku, ndagararaga ithimi ciake. (Thab. 119:142) Kwoguo, wĩyathi wa gwĩthuurĩra ũrĩa Adamu na Hawa maarĩ naguo ndwametĩkĩrĩtie kwagarara watho wa Ngai. Nĩ ũndũ wa kwaga gwathĩkĩra Jehova nĩ maakuire na magĩcoka o tĩri-inĩ ũrĩa mombĩtwo naguo.
12. Gwathire atĩa harĩ ciana cia Adamu?
12 Rĩrĩa Adamu na Hawa maarĩire itunda rĩrĩa maagirĩtio, matingĩetĩkĩrirũo mathiĩ na mbere gũkorũo marĩ famĩlĩ-inĩ ya Jehova ya igũrũ na thĩ. Jehova nĩ aamaingatire mũgũnda wa Edeni, na matiarĩ na kĩĩrĩgĩrĩro gĩa gũgacoka. (Kĩam. 3:23, 24) Ũguo Jehova eekire warĩ ũndũ wa kĩhooto tondũ monire moimĩrĩro ma ciĩko ciao. (Thoma Gũcokerithia Maathani 32:4, 5.) Tondũ Adamu na Hawa nĩ maateire ũkinyanĩru, mũndũ ndangĩahotire kuonanagia ngumo cia Jehova na njĩra nginyanĩru. Adamu ndateire tu o kĩĩrĩgĩrĩro gĩake kĩega kĩa mahinda mokĩte, no nĩ aagaĩire ciana ciake kwaga gũkinyanĩra, mehia, na gĩkuũ. (Rom. 5:12) Aatũmire njiarũa ciake ciage gũkorũo na kĩĩrĩgĩrĩro gĩa gũtũũra tene na tene. Makĩria ma ũguo, Adamu na Hawa matingĩagĩire mwana mũkinyanĩru, na o na ciana ciao itingĩagĩire ciana nginyanĩru. Thutha wa Shaitani ũrĩa Mũcukani kũhĩtithia Adamu na Hawa maremere Ngai, no athiĩte na mbere kũhĩtithia andũ nginya ũmũthĩ.
ŨKŨŨRI NĨ WATHINGIRE MWANYA
13. Nĩ ũndũ ũrĩkũ Jehova endagĩra andũ?
13 Wendo wa Ngai harĩ andũ nĩ wa gũtũũra. O na gũtuĩka Adamu na Hawa nĩ maaremire, Jehova endaga andũ makorũo na ũrata mwega hamwe nake. Ndendaga mũndũ o na ũmwe agaakua. (2 Pet. 3:9) Nĩ ũndũ ũcio, o hĩndĩ ĩyo ũremi ũcio woimĩrire, Ngai nĩ aabangire maũndũ nĩguo acokie ũrata wake hamwe na andũ, o atekũregeria ithimi ciake cia ũthingu. Jehova aahingirie ũndũ ũcio atĩa?
14. (a) Kũringana na Johana 3:16, nĩ ũndũ ũrĩkũ Jehova eekire nĩguo akũũre andũ? (b) Nĩ kĩũria kĩrĩkũ tũngĩarĩrĩria hamwe na arĩa marenda kũmenya ũhoro wa ma?
14 Thoma Johana 3:16. Andũ aingĩ arĩa tũranyita ũgeni moke Kĩririkano nĩ moĩ rĩandĩko rĩu mũno. No kĩũria nĩ gĩkĩ, Igongona rĩa Jesu rĩhotithagia andũ makagĩa muoyo wa tene na tene na njĩra ĩrĩkũ? Kũnyita andũ ũgeni moke Kĩririkano, gũkorũo Kĩririkano-inĩ, na gũcokera andũ arĩa magoka, no gũtũhe mweke wa gũteithia andũ a ngoro njega arĩa marenda kũmenya ma, mataũkĩrũo nĩ macokio ma kĩũria kĩu kĩa bata. Andũ acio no makene mũno mangĩtaũkĩrũo wega nĩ ũrĩa wendo wa Jehova na ũũgĩ wake cionekaga kũgerera ũkũũri. Nĩ maũndũ marĩkũ megiĩ ũkũũri tũngĩarĩrĩria?
15. Jesu aarĩ ngũrani atĩa na Adamu?
15 Jehova aarutire mũndũ mũkinyanĩru ũrĩa ũngĩatuĩkire mũkũũri. Mũndũ ũcio mũkinyanĩru aagĩrĩirũo gũkorũo arĩ mwĩhokeku harĩ Jehova na akorũo na wendi wa kũruta muoyo wake nĩguo akũũre andũ arĩa mataarĩ na kĩĩrĩgĩrĩro. (Rom. 5:17-19) Jehova aathamirie muoyo wa Mũrũ wake wa mũmwe kuuma igũrũ, akĩũrehe gũkũ thĩ. (Joh. 1:14) Nĩ ũndũ ũcio, Jesu agĩtuĩka mũndũ mũkinyanĩru o ta ũrĩa Adamu aarĩ. No ngũrani na Adamu, Jesu aatũũrire kũringana na ithimi iria Jehova eerĩgagĩrĩra kuuma kũrĩ mũndũ mũkinyanĩru. Jesu ndehirie kana akiuna watho o na ũmwe wa Ngai nginya o na rĩrĩa aarĩ rungu rwa magerio maritũ.
16. Ũkũũri nĩ kĩheo kĩa goro mũno nĩkĩ?
16 Tondũ Jesu aarĩ mũkinyanĩru, nĩ angĩakũũrire andũ kuuma kũrĩ mehia na gĩkuũ, angĩakuire nĩ ũndũ wao. Aaringaine biũ na ũrĩa Adamu aagĩrĩire gũkorũo arĩ; mũndũ mũkinyanĩru, mwĩhokeku biũ, na mwathĩki harĩ Ngai. (1 Tim. 2:6) Jesu aatuĩkire igongona rĩa ũkũũri rĩrĩa rĩahingũrĩire “andũ aingĩ,” njĩra ya muoyo wa tene na tene. (Mat. 20:28) Ũkũũri nĩguo ũteithagia muoroto wa Ngai wa kĩambĩrĩria kũhinga. (2 Kor. 1:19, 20) Ũkũũri ũheaga andũ othe ehokeku kĩĩrĩgĩrĩro kĩa muoyo wa tene na tene.
JEHOVA NĨ AATŨHINGŨRĨIRE MŨRANGO WA GŨCOKA
17. Ũkũũri ũhingagia ũndũ ũrĩkũ?
17 Jehova nĩ aarĩhire thogora mũnene mũno nĩguo arute ũkũũri. (1 Pet. 1:19) Nĩ endete andũ mũno ũũ atĩ nĩ eehaarĩirie kũreka Mũrũ wake wa mũmwe akue nĩ ũndũ witũ. (1 Joh. 4:9, 10) Na njĩra ĩngĩ, Jesu oyaga ithenya rĩa mũciari witũ wa mbere, Adamu. (1 Kor. 15:45) Na njĩra ĩyo, Jesu to muoyo tu atũheaga, no nĩ nginya mweke wa gũgacoka famĩlĩ-inĩ ya Jehova. Kũgerera mũthingi wa igongona rĩa Jesu, Jehova no atwĩtĩkĩre rĩngĩ famĩlĩ-inĩ yake, o atekũregeria ithimi ciake cia ũthingu. Na githĩ ti ũndũ wa gũcanjamũra mũno gwĩciria ũhoro wa ihinda rĩrĩa andũ othe ehokeku magatuĩka akinyanĩru! Gũgakorũo na ũrũmwe gatagatĩ ka famĩlĩ ya kũrĩa igũrũ na ya gũkũ thĩ ya Jehova. Ithuothe tũgakorũo tũtuĩkĩte ciana cia Ngai na njĩra nginyanĩru.
18. Nĩ rĩ Jehova agatuĩka “maũndũ mothe harĩ andũ othe”?
18 Ũremi wa Shaitani ndwagiririe Jehova onie andũ wendo, na ndũngĩgirĩrĩria nginya andũ matarĩ akinyanĩru gũtuĩka ehokeku harĩ Jehova. Kũgerera ũkũũri, Jehova nĩ agateithia ciana ciake ciothe gũkinyĩra ũthingu biũ. Ta hũũra mbica ũrĩa ũtũũro ũgakorũo ũhaana rĩrĩa “mũndũ o wothe ũkũũranaga Mũriũ na akonania wĩtĩkio” akagĩa na muoyo wa tene na tene! (Joh. 6:40) Jehova arĩ na wendo mũnene na ũũgĩ mũingĩ, nĩ agateithia andũ matuĩke akinyanĩru o ta ũrĩa muoroto wake warĩ hau kĩambĩrĩria. Jehova, Ithe witũ, agacoka atuĩke “maũndũ mothe harĩ andũ othe.”
19. (a) Ngatho citũ nĩ ũndũ wa ũkũũri ciagĩrĩire gũtũtindĩka gwĩka atĩa? (Rora gathandũkũ karĩ na kĩongo “ Rekei Tũcaragie Andũ Arĩa Magĩrĩire.”) (b) Nĩ ũndũ ũrĩkũ wĩgiĩ ũkũũri ũkaarĩrĩrio gĩcunjĩ-inĩ kĩrĩa kĩrũmĩrĩire?
19 Tũgĩtindĩkwo nĩ ngatho nĩ ũndũ wa kĩheo kĩa ũkũũri, twagĩrĩirũo gwĩka ũrĩa wothe tũngĩhota nĩguo tũmenyithie andũ arĩa angĩ ũguni wa kĩheo kĩu kĩa bata mũno. Andũ nĩ marabatara kũmenya atĩ ũkũũri nĩguo Jehova arahũthĩra kũhe andũ othe kĩĩrĩgĩrĩro gĩa gũkagĩa muoyo wa tene na tene. No ũkũũri nĩ wahingirie ũndũ ũngĩ makĩria. Gĩcunjĩ kĩrĩa kĩrũmĩrĩire nĩ gĩkwarĩrĩria ũrĩa igongona rĩa Jesu rĩcokagia thitango ĩrĩa Shaitani oimĩririe mũgũnda-inĩ wa Edeni.


text:
Mĩaka Igana ya Wathani wa Ũthamaki!
“Ngai Mwene thayũ, . . . arotũma mũtuĩke aagĩrĩru kũna ũndũ-inĩ o wothe mwega, nĩ getha mwĩkage o ũrĩa endaga.”—AHIB. 13:20, 21.
NYĨMBO: 136, 14
1. Jesu oonaga atĩa wĩra wa kũhunjia?
JESU nĩ eendete kwĩra andũ ũhoro wa Ũthamaki wa Ngai. Kũringana na Bibilia Jesu aaririe ũhoro waguo gũkĩra ũndũ ũngĩ o wothe. Aaũgwetire makĩria ma maita 100 rĩrĩa aarĩ gũkũ thĩ. Hatarĩ nganja Ũthamaki warĩ wa bata mũno harĩ we.—Thoma Mathayo 12:34.
2. Nĩ andũ aigana kũngĩhoteka maarĩ ho rĩrĩa Jesu aaheanire watho ũrĩa ũrĩ thĩinĩ wa Mathayo 28:19, 20, na tũmenyaga ũguo atĩa?
2 Kahinda kanini thutha wa Jesu kũriũkio nĩ oimĩrĩire andũ makĩria ma 500 arĩa mangĩacokire gũtuĩka ahunjia a Ũthamaki. (1 Kor. 15:6) No kũhoteke hĩndĩ ĩyo nĩrĩo eerire arũmĩrĩri ake makahunjĩrie “andũ a ndũrĩrĩ ciothe” ndũmĩrĩri ya Ũthamaki. Ũcio ndũngĩarĩ wĩra mũhũthũ! * Jesu aarathire atĩ wĩra ũcio ũngĩathire na mbere “nginya ithirĩro rĩa mahinda maya,” na ũguo nĩguo gũkoretwo. Rĩrĩa ũrahunjia ũhoro mwega ũmũthĩ ũkoragwo ũkĩnyita itemi harĩ kũhinga kwa ũrathi ũcio.—Mat. 28:19, 20.
3. Nĩ maũndũ marĩkũ matatũ tũteithĩtio namo nĩguo tũhote kũhunjia ũhoro ũrĩa mwega?
3 Thutha wa kwĩra arũmĩrĩri ake mathiĩ makahunjie, Jesu aamerire ũũ: “Ndĩ hamwe na inyuĩ.” (Mat. 28:20) Kwoguo nĩwe ũngĩatongoririe wĩra ũcio mũnene wa kũhunjia. Ngai nĩ atũheete ‘maũndũ mothe mega’ nĩguo tũhote kũruta wĩra ũcio. (Ahib. 13:20, 21) Gĩcunjĩ-inĩ gĩkĩ tũkwarĩrĩria matatũ mamo: (1) indo iria tũheetwo, (2) njĩra iria tũhũthĩrĩte, na (3) ũmenyeru ũrĩa tũteithĩtio kũgĩa naguo. Wa mbere, tũkwarĩrĩria indo imwe iria tũkoretwo tũkĩhũthĩra ihinda-inĩ rĩa mĩaka 100 mĩhĩtũku.
JEHOVA NĨ AHEAGA NDUNGATA CIAKE INDO CIA KŨHUNJIA
4. Kũhũthĩra indo ngũrani gũtũteithĩtie atĩa wĩra-inĩ wa kũhunjia?
4 Jesu aaringithanirie “Ũhoro wa ũthamaki” na mbegũ ĩhandĩtwo thĩinĩ wa mĩthemba ngũrani ya tĩri. (Mat. 13:18, 19) Mbere ya kũhanda, mũrĩmi no ahũthĩre indo itiganĩte kũhaarĩria mũgũnda wake. O ũndũ ũmwe na ũcio, kwa ihinda rĩa mĩaka mĩingĩ, Jehova nĩ akoretwo agĩtũhe indo cia gũtũteithia kũhaarĩria ngoro cia andũ milioni nyingĩ nĩguo metĩkĩre ndũmĩrĩri ya Ũthamaki. Indo imwe ciahũthĩrirũo o mĩaka mĩnini na ingĩ no irahũthĩrũo nginya ũmũthĩ ũyũ. Ĩndĩ indo icio ciothe nĩ itũteithĩtie kwagĩria ũhoti witũ wa kũhunjia.
5. Kandi ya kũruta ũira yarĩ kĩĩ, na yahũthagĩrũo atĩa?
5 Kandi ya kũruta ũira, ĩrĩa yambĩrĩirie kũhũthĩrũo mwaka wa 1933 nĩ yateithirie andũ aingĩ mambĩrĩrie kũhunjia. Gaakoragwo karĩ gakandi kanini karĩ na ndũmĩrĩri nguhĩ ya Bibilia. Thutha wa ihinda rĩna nĩ gwacabagwo kandi njerũ ĩrĩ na ndũmĩrĩri ngũrani. Warĩ ũndũ mũhũthũ mũno kũmĩhũthĩra! Mũrũ wa Ithe witũ Erlenmeyer aarĩ na kĩndũ mĩaka ikũmi rĩrĩa aambĩrĩirie kũhũthĩra njĩra ĩyo ya kũhunjia. Oigire ũũ: “Hingo ciothe twaambagĩrĩria na kwĩra mwene nyũmba ũũ: ‘No wende gũthoma kandi ĩno?’ Mwene nyũmba arĩkia gũthoma, twamũtigagĩra mabuku tũgacoka tũgathiĩ.”
6. Kandi ya kũruta ũira yarĩ na ũteithio ũrĩkũ?
6 Kandi ya kũruta ũira nĩ yateithagia ahunjia na njĩra nyingĩ. O na gũtuĩka ahunjia aingĩ maarĩ na wendi mũnene wa kũhunjia, amwe ao nĩ maakoragwo na thoni na matiamenyaga ũrĩa mangĩambĩrĩria ndeereti na mwene nyũmba. Nao angĩ nĩ maaragia mũno, na nĩ ũndũ ũcio nĩ mangĩerire mwene nyũmba ũhoro ũrĩa wothe mooĩ na ndagĩka nini. Ĩndĩ, kaingĩ ahunjia acio matiakoragwo na ũtaũku! Kandi ya kũruta ũira yateithagia ahunjia othe kũhũthĩra ciugo nyinyi na igũtaũkĩra mwene nyũmba.
7. Ahunjia amwe maacemanagia na moritũ marĩkũ makĩhũthĩra kandi?
7 O na kũrĩ ũguo, nĩ gwakoragwo na moritũ maingĩ. Mwarĩ wa Ithe witũ Grace Estep ooigire ũũ: “Kũrĩ hĩndĩ tuoragio, ‘Kandi ĩno ĩroiga atĩa? Kaĩ ũtangĩnjĩra ũrĩa ĩroiga?’” Ningĩ andũ amwe nĩ maaregaga kũmĩthoma. Nao angĩ meeciragia atĩ kandi ĩyo twamahe biũ, na nĩ ũndũ ũcio makamĩoya na makahinga mũrango. Andũ amwe arĩa maarakaragio nĩ ndũmĩrĩri itũ mooyaga kandi ĩyo makamĩtarũranga. O na kũrĩ ũguo, kandi ĩyo nĩ yateithirie aarĩ na ariũ a Ithe witũ kũhunjia na kwĩmenyithania atĩ nĩ ahunjia a Ũthamaki.
8. Taarĩria ũrĩa kĩnanda kĩahũthagĩrũo. (Rora mbica kĩambĩrĩria-inĩ gĩa gĩcunjĩ gĩkĩ.)
8 Kĩnanda nĩ kĩndũ kĩngĩ kĩahũthagĩrũo ũtungata-inĩ thutha wa 1930. Ariũ a Ithe witũ amwe maagĩtuĩte Haruni tondũ nĩkĩo kĩaragia maũndũ marĩa maingĩ. (Thoma Thama 4:14-16.) Mwene nyũmba angĩetĩkĩrire, mũhunjia aamũthakagĩra mĩario ya Bibilia ya ndagĩka inya na nuthu agacoka akamũtigĩra mabuku. Rĩmwe na rĩmwe andũ othe a famĩlĩ nĩ maacokanagĩrĩra nĩguo mathikĩrĩrie mĩario ya Bibilia. Mwaka-inĩ wa 1934 Watch Tower Society nĩ yambĩrĩirie gũthondeka inanda cia kũhũthĩrũo ũtungata-inĩ. Macũngĩrĩro-inĩ ariũ a Ithe witũ nĩ meekĩrire mĩario ngũrani 92 thani-inĩ cia kĩnanda.
9. Kũhunjia na kĩnanda kwarĩ na moimĩrĩro marĩkũ mega?
9 Thutha wa gũthikĩrĩria mĩario ya Bibilia thĩinĩ wa kĩnanda, mũndũ ũmwe wetagwo Hillary Goslin nĩ eerire ũrĩa wamũhunjagĩria amũtigĩre kĩnanda kĩu kiumia kĩmwe nĩguo mathikĩrĩrie na andũ angĩ. Rĩrĩa mũhunjia ũcio aacokire, aakorire andũ maigana ũna mamwetereire makĩenda kũmenya ũhoro makĩria. Amwe ao nĩ maacokire makĩĩyamũrĩra Jehova. Nao airĩtu erĩ a Hillary macũngĩrĩro-inĩ magĩthiĩ Cukuru ya Gileadi na magĩtuĩka amishonarĩ. O ta ũrĩa kandi ya kũruta ũira yateithirie andũ aingĩ mambĩrĩrie kũhunjia, noguo kĩnanda gĩateithirie andũ aingĩ. Thutha ũcio, kũgerera Cukuru ya Ũtungata wa Gĩtheokrasi Jehova nĩ aambĩrĩirie kũruta andũ ake ũrĩa magĩrĩirũo nĩ kũhunjia.—Thoma Isaia 50:4.
KŨHŨTHĨRA NJĨRA NYINGĨ KŨHUNJĨRIA ANDŨ
10, 11. Redio na ngathĩti cia mohoro ciahũthagĩrũo atĩa kũhunjia ũhoro ũrĩa mwega, na ciarĩ na moimĩrĩro mega nĩkĩ?
10 Ningĩ Jehova nĩ aateithirie andũ ake kũhũthĩra njĩra itiganĩte nĩguo mahunjĩrie andũ aingĩ o ũrĩa kũngĩhoteka. Njĩra icio ciarĩ na ũteithio mũno rĩrĩa ahunjia mataarĩ aingĩ. (Thoma Mathayo 9:37.) Kwa ngerekano, ngathĩti cia mohoro nĩ ciahũthagĩrũo gũkinyĩria andũ aingĩ ũhoro mwega icigo-inĩ iria gũtaarĩ na ahunjia aingĩ. O kiumia Mũrũ wa Ithe Witũ Russell nĩ aatũmaga mĩario ya Bibilia kũrĩ rũhonge rũrĩa rwacokanagĩrĩria mohoro, naruo rũgatũma mĩario ĩyo kũrĩ andĩki a ngathĩti thĩinĩ wa Amerika, Canada, na Europe. Gũkinyĩria mwaka wa 1913 mĩario ya Russell yaandĩkagwo thĩinĩ wa ngathĩti 2,000 cia mohoro na ĩgaathomwo nĩ andũ ta 15,000,000!
11 Thutha wa Mũrũ wa Ithe Witũ Russell gũkua, nĩ kwagĩire na njĩra ĩngĩ njega makĩria ya kũhunjia ũhoro ũrĩa mwega. Kũrĩ Ĩpuro 16 1922, Mũrũ wa Ithe Witũ Rutherford nĩ aarutire mĩario ya mbere thĩinĩ wa redio na ĩgĩthikĩrĩrio nĩ andũ ta 50,000. Thutha wa ihinda inini kũrĩ Februarĩ 24, 1924, nĩ twagĩire na ceceni itũ ya redio ĩrĩa yetagwo WBBR. Ngathĩti ya Mũrangĩri ya Dicemba 1, 1924, yoigire ũũ ũhoro wa njĩra ĩyo njerũ ya kũhunjia: “Gũkinyĩria rĩu redio nĩyo njĩra ĩrĩa njega mũno na ĩtarĩ ya goro harĩ iria twanahũthĩra tũkĩhunjia ũhoro wa ma.” O ta ngathĩti cia mohoro, redio nĩ yateithirie mũno gũkinyĩra andũ aingĩ icigo-inĩ iria citaarĩ na ahunjia aingĩ.
12. (a) Nĩ kũndũ kũrĩkũ kwa mũingĩ ũkenagĩra mũno kũhunjia? (b) Nĩ ũndũ ũrĩkũ ũngĩtũteithia gũtooria guoya wa kũhunjia kũndũ kwa mũingĩ?
12 Mahinda-inĩ maya nĩ tũratĩtĩrithĩrio mũno ũhoro wa kũhunjia kũndũ kwa mũingĩ, ta ceceni-inĩ cia mbathi, ceceni-inĩ cia mũgithi, kũrĩa andũ marũgamagia ngaari, barabara-inĩ, na thoko-inĩ. Angĩkorũo ndũrĩ ũmĩrĩru wa kũhunjia kũndũ kwa mũingĩ hoya Jehova agũteithie. Ningĩ no wĩkĩrũo ngoro nĩ ciugo cia Mũrũ wa Ithe Witũ Manera ũrĩa ũtungatĩire ihinda iraya arĩ mũrori wa mũthiũrũrũko. Oigire ũũ: “Rĩrĩa kuoimĩra njĩra njerũ ya kũhunjia twamĩonaga ĩrĩ njĩra ĩngĩ ya gũtungatĩra Jehova, ya kuonania wĩhokeku na wĩkindĩru witũ harĩ we. Twakoragwo twĩhaarĩirie kũmũtungatĩra na njĩra o yothe ĩrĩa angĩatwĩrire.” Kũhũthĩra njĩra njerũ ya kũhunjia na makĩria ĩrĩa tũngĩona ta ĩtarĩ hũthũ nĩ gwĩkagĩra hinya wĩtĩkio witũ harĩ Jehova na gũgatũteithia wĩra-inĩ wa kũhunjia.—Thoma 2 Akorintho 12:9, 10.
13. Website itũ ĩrahingia ũndũ ũrĩkũ ũmũthĩ, na nĩ maũndũ marĩkũ wĩyoneire ũkĩra andũ ũhoro wayo?
13 Ahunjia aingĩ nĩ makenagĩra kwĩra andũ ũhoro wa website itũ ya jw.org. Thĩinĩ wa website ĩyo, andũ no mathome na marute mabuku maitũ na thiomi makĩria ma 700. O mweri andũ makĩria ma milioni 1.6 nĩ maingĩraga thĩinĩ wa website itũ. O ta ũrĩa redio yahũthĩkaga gũkinyĩria andũ ũhoro ũrĩa mwega nginya kũndũ kũraya, noguo website itũ ĩrahũthĩka mahinda-inĩ maya.
KŨMENYERIA AHUNJIA
14. Ahunjia maabataraga kũmenyerio nĩkĩ, na nĩ cukuru ĩrĩkũ ĩmateithĩtie gũtuĩka arutani ega?
14 Indo na njĩra iria twarĩrĩria nĩ ikoretwo na moimĩrĩro mega mũno. O na kũrĩ ũguo, ahunjia nĩ maabataraga kũmenyerio. Kwa ngerekano, nĩ kũrĩ hĩndĩ ene nyũmba amwe maaregaga gwĩtĩkia maũndũ marĩa mathikĩrĩria kĩnanda-inĩ. Ningĩ nĩ kũrĩ hĩndĩ mwene nyũmba angĩakenirio nĩ ndũmĩrĩri na ende kũmenya makĩria. Ahunjia nĩ maabataraga kũmenya ũrĩa mangĩahũthĩrire ũtaũku gũcokeria arĩa marega ndũmĩrĩri yao, na ningĩ kũmenya ũrĩa mangĩatuĩkire arutani ega. Roho wa Jehova nĩ wateithirie Mũrũ wa Ithe Witũ Knorr kuona bata wa ahunjia kũmenyerio. Nĩ ũndũ ũcio, kwambĩrĩria mwaka wa 1943 Cukuru ya Ũtungata wa Gĩtheokrasi nĩ yambĩrĩirio ciũngano-inĩ. Cukuru ĩyo nĩ ĩtũteithĩtie gũtuĩka arutani ega.
15. (a) Andũ amwe magereire maũndũ marĩkũ makĩruta mĩario thĩinĩ wa Cukuru ya Ũtungata wa Gĩtheokrasi? (b) Kĩĩranĩro kĩa Jehova kĩrĩa kĩrĩ thĩinĩ wa Thaburi 32:8 kĩhingĩte atĩa harĩ wee?
15 Ahunjia aingĩ nĩ mooire ihinda magĩkaamenyera kwaria mbere ya andũ. Mũrũ wa Ithe Witũ Ramu nĩ aririkanaga mĩario ya mbere ĩrĩa aarutire thĩinĩ wa cukuru ĩyo mwaka-inĩ wa 1944. Mĩario ĩyo yaaragĩrĩria ũhoro wa mũndũ ũmwe wetagwo Doegu ũrĩa ũgwetetwo o thĩinĩ wa mĩhari ĩtano tu Bibilia-inĩ. Ramu oigire ũũ: “Magũrũ, moko, na magego makwa, maainainaga kũinaina.” Aacokire akiuga ũũ: “Rĩu nĩrĩo rĩarĩ riita rĩakwa rĩa mbere kũrũgama mbere ya andũ kũruta mĩario no ndiakuire ngoro.” Ciana o nacio nĩ ciarutaga mĩario thĩinĩ wa cukuru ĩyo o na gũtuĩka ndwakoragwo ũrĩ ũndũ mũhũthũ. Mũrũ wa Ithe witũ Manera nĩ aririkanaga kamwana kamwe kanini gakĩruta mĩario yako ya mbere. Oigire ũũ: “Kamwana kau kaarĩ na guoya mũno ũũ atĩ rĩrĩa kaambĩrĩirie kũruta mĩario, kaambĩrĩirie o gũita maithori. O na kũrĩ ũguo, kaamĩrutire o gagĩitaga maithori nginya gakĩmĩrĩkia.” Hihi nĩ ũiguaga guoya wa gũcokia ciũria kana gũkorũo na itemi rĩngĩ o rĩothe mĩcemanio-inĩ nĩ ũndũ wa kũigua thoni kana kuona ta ũtangĩhota? Hoya Jehova agũteithie gũtooria guoya ũcio. Nĩ arĩgũteithagia o ta ũrĩa aateithirie arutwo acio a tene a Cukuru ya Ũtungata wa Gĩtheokrasi.—Thoma Thaburi 32:8.
16. Nĩ ũndũ ũrĩkũ ũhingĩtio nĩ Cukuru ya Gileadi (a) mahinda marĩa mahĩtũku na (b) kuuma 2011?
16 Makĩria ma Cukuru ya Ũtungata wa Gĩtheokrasi nĩ gũkoragwo na cukuru ingĩ cia kũmenyeria andũ a Jehova. Cukuru ya Gileadi nĩ ĩteithĩtie mũno amishonarĩ o hamwe na andũ angĩ. Kũringana na mũrutani ũmwe wa cukuru ĩyo, muoroto wayo nĩ “gũteithia arutwo magĩe na wendi mũnene wa kũhunjia.” Cukuru ĩyo yambĩrĩirie mwaka wa 1943, na kuuma hĩndĩ ĩyo arutwo makĩria ma 8,500 nĩ mamenyeretio nĩyo na magatũmwo marĩ amishonarĩ thĩinĩ wa mabũrũri 170. Kuuma 2011 arĩa mathiaga Cukuru ya Gileadi no arĩa tu marĩ ũtungata-inĩ wa mahinda mothe ta mapainia a mwanya, arori a mĩthiũrũrũko, arĩa matungataga Betheli, kana amishonarĩ arĩa matarĩ mathiĩ cukuru ĩyo.
17. Cukuru ya Gileadi ĩkoretwo na moimĩrĩro marĩkũ mega?
17 Cukuru ĩyo ĩkoretwo na moimĩrĩro marĩkũ mega? Ta wĩcirie ũhoro wa ngerekano ĩno. Mweri-inĩ wa Agosti 1949, bũrũri-inĩ wa Japan kwarĩ na ahunjia matakĩrĩte ikũmi. Gũkinyĩria mũico-inĩ wa mwaka ũcio amishonarĩ 13 a Cukuru ya Gileadi nĩ maatũmĩtwo bũrũri-inĩ ũcio. Ũmũthĩ ũyũ thĩinĩ wa Japan kũrĩ na ahunjia 216,000 na hakuhĩ nuthu yao nĩ mapainia.
18. Gweta cukuru ingĩ iria iteithĩtie Aira a Jehova gũkũra kĩĩroho.
18 Nĩ gũkoretwo na cukuru ingĩ ta Cukuru ya Athuri a Kĩũngano, Cukuru ya Ũtungata wa Ũpainia, Cukuru ya Ahunjia a Ũthamaki, Cukuru ya Arori Arĩa Magendaga na Atumia ao, Cukuru ya Arĩa marĩ Kamĩtĩ-inĩ cia Wabici cia Honge na Atumia ao. Cukuru icio nĩ iteithĩtie aarĩ na ariũ a Ithe witũ gũkũra kĩĩroho na igekĩra wĩtĩkio wao hinya. Hatarĩ nganja, Jesu no arathiĩ na mbere kũmenyeria raiya ake!
19. Russell oigire atĩa ũhoro-inĩ wĩgiĩ wĩra wa kũhunjia, na ciugo icio nĩ cia ma nĩkĩ?
19 Kuuma rĩrĩa Ũthamaki wa Ngai wahandirũo rĩu nĩ makĩria ma mĩaka 100 mĩhĩtũku. Jesu Kristo Mũthamaki witũ no arathiĩ na mbere gũtũmenyeria. Mwaka-inĩ wa 1916, nĩ harĩ ciugo Mũrũ wa Ithe Witũ Russell aaririe iria cionanirie atĩ wĩra wa kũhunjia nĩ ũngĩathire na mbere thĩinĩ wa thĩ yothe. Oigire ũũ: “Wĩra ũcio nĩ ũrongerereka na ihenya na no ũgũthiĩ na mbere kuongerereka, tondũ ‘injiri ya ũthamaki’ no mũhaka ĩhunjio thĩinĩ wa thĩ yothe.” (Faith on the March, rĩa A. H. Macmillan, kar. 69) Wĩra ũcio nĩguo ũrathiĩ na mbere mahinda-inĩ maya! Nĩ tũcokagĩria Jehova Ngai mwene thayũ ngatho nĩ ũndũ wa gũtũhe indo iria ciothe tũrabatara nĩguo tũhote gwĩka wendi wake.
^ kĩb. 2 Tũrĩ na gĩtũmi kĩega gĩa gwĩtĩkia atĩ aingĩ arĩa maarĩ ho nĩ maacokire magĩtuĩka Akristiano. Akĩaria ũhoro wao rĩrĩa aandĩkagĩra Akorintho, Paulo aametire ‘ariũ a Ithe witũ magana matano.’ Aacokire akiuga ũũ: “Nao andũ acio-rĩ, arĩa aingĩ marĩ o ho o na rĩu, no amwe nĩ gũkoma makomete.” Nĩ ũndũ ũcio, no kũhoteke Paulo na Akristiano angĩ a karine ya mbere nĩ mooyaine wega na andũ aingĩ arĩa maarĩ ho Jesu akĩheana watho ũcio.


text:
KUUMA NGOTHI-INĨ | ŨRĨA TŨNGĨHIŨRANIA NA MĨTANGĨKO
Mĩtangĩko Ĩgiĩ Famĩlĩ
Janet oigire ũũ: “Kahinda kanini thutha wa baba gũkua, mũthuri wakwa nĩ aanjĩrire atĩ e na ũrata na mũtumia ũngĩ. Thutha ũcio, o na ategũtũmenyithia rĩngĩ kana gũtuugĩra ũhoro, akĩhaata nguo ciake ciothe kabati, na akĩndiga na ciana citũ igĩrĩ.” Janet nĩ onire wĩra, no mũcara wake ndwaiganaga kũhingia mabataro mao mothe. Makĩria ma gũkorũo na mabataro ma kĩĩmbeca, nĩ akoretwo na mĩtangĩko ĩngĩ. Oigire ũũ: “Nĩ ndaaritũhĩirũo mũno nĩ mĩtangĩko ya ũrĩa ngũhiũrania na mũrigo ũcio mũnene ndĩ wika. Ndaiguaga ũru tondũ ndiahotaga kũhe ciana ciakwa indo iria ciothe maabataraga, ta ũrĩa aciari arĩa angĩ mekaga. O na rĩu no ndangagwo nĩ rĩĩciria rĩa ũrĩa andũ angĩ manyonaga hamwe na ciana ciakwa. Hihi nĩ meyũragia kana nĩ ndekire ũrĩa wothe ingĩahotire kũgitĩra kĩhiko gĩakwa gĩtikaharagane?”
Mahoya nĩ mateithagia Janet kũhooreria meciria na gũkũria ũrata wake na Ngai. “Nĩ ngoragwo na ihinda iritũ mũno ũtukũ, nĩ ũndũ rĩrĩa gũkirĩte ki-rĩ, nĩrĩo nyambagĩrĩria gũtarania. Kũhoya na gũthoma Bibilia nĩ kũndeithagia nyone toro. Rĩandĩko rĩrĩa nyendete mũno nĩ Afilipi 4:6, 7: ‘Tigagai gwĩtanga nĩ ũndũ o na ũrĩkũ: no rĩrĩ, menyithagiai Ngai maũndũ marĩa mothe mwendaga, mũkĩmũhoyaga na mũkĩmũthaithaga, hamwe na kũmũcokeria ngatho. Naguo thayũ wa Ngai, ũrĩa ũtangĩmenyeka ũrĩa ũtariĩ, nĩũrĩikaragia ngoro cianyu o na gwĩciria kwanyu.’ Nĩ ngoretwo ngĩhoya kaingĩ ũtukũ na nĩ njiguaga thayũ wa Jehova wanyũmĩrĩria.”
Ciugo cia Jesu cia gũtũũmĩrĩria ciĩgiĩ mahoya thĩinĩ wa Mahunjio ma Kĩrĩma-inĩ cihutagia mĩtangĩko ya mĩthemba yothe: “Ithe wanyu nĩoĩ maũndũ marĩa mamũbatairie mũtanamũhoya.” (Mathayo 6:8) Na nĩ tũbatiĩ kũmũhoya. Njĩra ya mbere ĩrĩa ‘tũngĩkuhĩrĩria Ngai’ nayo nĩ kũgerera mahoya. Moimĩrĩro ma gwĩka ũguo nĩ marĩkũ? “Nake nĩekũmũkuhĩhĩria.”—Jakubu 4:8.
Nĩ ma, rĩrĩa twaitũrũra mĩtangĩko iitũ kũgerera mahoya nĩ tũiguaga wega, no nĩ harĩ ũndũ ũngĩ makĩria. Jehova, “Mũigua wa mahoya-rĩ,” ningĩ nĩ ateithagia arĩa mamũcaragia marĩ na wĩtĩkio. (Thaburi 65:2) Nĩkĩo gĩatũmire Jesu arute arũtwo ake atĩ “nĩmaagĩrĩirũo nĩ kũhoyaga Ngai hingo ciothe mategũtirika [kana gũkua ngoro.]” (Luka 18:1) No mũhaka tũthiĩ na mbere kũhoya ũtongoria wa Ngai na ũteithio wake, twĩ na ũũma atĩ nĩ egũtũhe ngerenwa nĩ ũndũ wa wĩtĩkio witũ. Tũtibatiĩ gũkorũo na nganja harĩ ũhoti kana wendi wake wa gũtũteithia. ‘Kũhoyaga tũtegũtigithĩria’ kuonanagia tũrĩ na wĩtĩkio wa ma.—1 Athesalonike 5:17.
ŨRĨA GŨKORŨO NA WĨTĨKIO KUUGĨTE
No hihi wĩtĩkio nĩ kĩĩ? Wĩtĩkio ũhutanĩtie na ‘kũmenya’ Ngai. (Johana 17:3) Njĩra ya mbere ya gwĩka ũguo nĩ gũthoma Bibilia nĩguo tũgĩe na mwĩcirĩrie ta wake. Tũreruta atĩ nĩ onaga o ũmwe witũ na nĩ endaga gũtũteithia. No rĩrĩ, wĩtĩkio wa ma nĩ makĩria ma kũmenya tu kaũndũ kana kegiĩ Ngai. Ningĩ wĩtĩkio nĩ kũgĩa na ũrata mũrũmu wa gĩtĩo hamwe nake. O ta ũrĩa kũgĩa ũrata gatagatĩ-inĩ ka andũ gũkoragwo, kũgĩa ũrata na Ngai ti ũndũ wa gwĩkwo na mũthenya ũmwe. Wĩtĩkio witũ ‘wongererekaga’ o ũrĩa tũrathiĩ na mbere kwĩruta makĩria ũhoro wĩgiĩ Ngai, o ũrĩa ‘tũreka o maũndũ marĩa mamũkenagia,’ na o ũrĩa tũrona agĩtũteithia. (2 Akorintho 10:15; Johana 8:29) Wĩtĩkio ta ũcio nĩguo ũteithagia Janet kũhiũrania na mĩtangĩko.
Janet oigaga: “Kĩrĩa kĩndeithĩtie gũkũria wĩtĩkio nĩ kuona ũrĩa Jehova andeithĩtie maũndũ-inĩ makwa mothe. Maita maingĩ nĩ twacemanagia na wagi wa kĩhooto wonekaga ũrĩ mũritũ kũhiũrania naguo. Nĩ ũndũ wa kũhoya mũno, Jehova hĩndĩ ciothe nĩ aahingũraga njĩra, itangĩahotire gũciĩciria ndĩ wika. Rĩrĩa ndamũcokeria ngatho, ndirikanaga maũndũ marĩa mothe anjĩkĩire. Hingo ciothe atũteithagia ihinda rĩrĩa rĩagĩrĩire, kaingĩ o rĩrĩa tũrabatara ũteithio. Na nĩ atũmĩte ngĩe na arata a ma, athuri na atumia Akristiano. Gũtirĩ hĩndĩ mandiganagĩria, na makoragwo marĩ cionereria njega harĩ ciana ciakwa.” *
“Nĩ njũĩ kĩrĩa gĩtũmaga Jehova oige ũũ thĩinĩ wa Malaki 2:16: ‘Ndigano ya mũndũ na mũtumia nĩndĩmĩthũũrĩte.’ Harĩ ũrĩa ũhĩtĩirio, kĩu nĩ gĩĩko gĩa gũtuurithia mũno. Mĩaka mĩingĩ nĩ ĩhĩtũkĩte kuuma rĩrĩa mũthuri wakwa aatũtigire, no rĩmwe na rĩmwe no njiguaga ihooru. Rĩrĩa ndaigua ũguo, ngeragia gwĩka ũndũ wa gũteithia mũndũ ũngĩ, na hingo ciothe ũndũ ũcio nĩ ũndeithagia o na niĩ.” Nĩ ũndũ wa kũhũthĩra ũtaaro wa Bibilia wa kwaga kwĩyeherania na andũ arĩa angĩ, Janet nĩ anyihanyihagia mĩtangĩko yake. *—Thimo 18:1.
Ngai “nĩwe ithe wa ciana cia ngoriai, na harĩ atumia a ndigwa nĩ mũmatuĩri cira na kĩhooto.”—Thaburi 68:5
Janet oigaga ũũ: “Ũndũ ũrĩa ũnyũmagĩrĩria makĩria nĩ kũmenya atĩ Ngai ‘nĩwe ithe wa ciana cia ngoriai, na harĩ atumia a ndigwa nĩ mũmatuĩri cira na kĩhooto.’ Ndagatũtiganĩria o rĩ o rĩ, ta ũrĩa mũthuri wakwa eekire.” (Thaburi 68:5) Janet nĩ oĩ atĩ Ngai ndatũgeragia na “maũũru.” Mũgarũ na ũguo, aheanaga ũũgĩ ‘na ũtana kũrĩ andũ othe’ na akaheana “ũhoti . . . ũrĩa mũnene” nĩguo ũtũteithie kũhiũrania na mĩtangĩko.—Jakubu 1:5, 13; 2 Akorintho 4:7.
Ĩ angĩkorũo tũratangĩka nĩ ũndũ ũtũũro witũ ũrĩ ũgwati-inĩ?
^ kĩb. 10 Nĩguo wone ũhoro makĩria wĩgiĩ ũrĩa ũngĩhiũrania na mĩtangĩko thoma gĩcunjĩ kĩrĩ na kĩongo “Kũhiũrania na Mathĩna ma Rĩu Tũrĩ na Ũcamba” thĩinĩ wa ngathĩti ya Mũrangĩri ya Oktomba 15, 2012 karatathi ka 7. Ningĩ no yoneke thĩinĩ wa www.jw.org/ki.


text:
Igongona rĩa Jesu ‘Rĩkũũraga Andũ Aingĩ’ na Njĩra Ĩrĩkũ?
Macokio ma Bibilia
Igongona rĩa Jesu nĩyo njĩra ĩrĩa Ngai ahũthĩraga gũkũũra, kana kũhonokia andũ kuuma kũrĩ mehia na gĩkuũ. Bibilia ĩtaga thakame ya Jesu ĩrĩa yaitirũo thogora wa ũkũũri. (Aefeso 1:7; 1 Petero 1:18, 19) Nĩkĩo Jesu oigire atĩ okire nĩguo “arute muoyo wake ũtuĩke wa gũkũũra andũ aingĩ.”—Mathayo 20:28.
‘Ũkũũri nĩ ũndũ wa andũ aingĩ’ wabataranagia nĩkĩ?
Mũndũ wa mbere, Adamu, ombirũo arĩ mũkinyanĩru, kana atarĩ na mehia. Aarĩ na kĩĩrĩgĩrĩro gĩa gũtũũra tene na tene no agĩgĩte rĩrĩa aathuurire kwaga gwathĩkĩra Ngai. (Kĩambĩrĩria 3:17-19) Ciana iria aagĩire, nĩ ciagaire mehia kuuma kũrĩ we. (Aroma 5:12) Nĩ ũndũ ũcio, Bibilia yonanagia atĩ Adamu ‘eyendirie’ hamwe na ciana ciake ũkombo-inĩ wa mehia na gĩkuũ. (Aroma 7:14) Tondũ matiarĩ akinyanĩru, gũtirĩ o na ũmwe wao ũngĩahotire gũkũũra kĩrĩa Adamu aateire.—Thaburi 49:7, 8.
Ngai nĩ aiguĩrĩire ciana cia Adamu tha nĩ ũndũ itiarĩ na kĩĩrĩgĩrĩro. (Johana 3:16) O na kũrĩ ũguo, tondũ Ngai nĩ wa kĩhooto, ndangĩahotire kũhũthĩrĩria ũndũ ũcio kana kũmohera mehia mao hatarĩ na mũthingi mwega. (Thaburi 89:14; Aroma 3:23-26) Ngai nĩ endete andũ, nĩ ũndũ ũcio nĩ aabangire kũgĩe na mũthingi mwega wa kũmohera na kũmehereria mehia macio biũ. (Aroma 5:6-8) Ũkũũri nĩguo mũthingi ũcio mwega.
Ũkũũri ũrutaga wĩra atĩa?
Thĩinĩ wa Bibilia, kiugo “ũkũũri” kĩhutĩtie maũndũ maya matatũ:
Nĩ irĩhi.—Ndari 3:46, 47.
No ũhote kũrekereria, kana kũhonokia.—Thama 21:30, The Holy Bible in Gĩkũyũ Language.
Ũiganaine na thogora wa kĩrĩa kĩrarĩhĩrũo, kana ũgakĩhumbĩra. *
Ta rora wone ũrĩa maũndũ macio mararingana na igongona rĩa ũkũũri rĩa Jesu Kristo.
Irĩhi. Bibilia yugaga atĩ Akristiano ‘maagũrirũo na thogora.’ (1 Akorintho 6:20; 7:23) Thogora ũcio nĩ thakame ya Jesu, ĩrĩa aahũthĩrire ‘kũgũrĩra Ngai andũ kuuma mĩhĩrĩga-inĩ yothe na thiomi na iruka na ndũrĩrĩ.’—Kũguũrĩrio 5:8, 9.
Kũrekereria. Igongona rĩa Jesu nĩ rĩhotaga ‘kũhonokia kuuma mehia-inĩ kũgerera ũkũũri.’—1 Akorintho 1:30; Akolosai 1:14; Ahibirania 9:15.
Kũiganana. Igongona rĩa Jesu rĩiganaine biũ na kĩrĩa Adamu aateire
—muoyo mũkinyanĩru. (1 Akorintho 15:21, 22, 45, 46) Bibilia yugaga ũũ: “O ta ũrĩa kwaga gwathĩka kwa mũndũ ũcio ũmwe [Adamu] gwatũmire andũ aingĩ matuwo ehia, no taguo gwathĩka kwa mũndũ ũcio ũmwe [Jesu Kristo] gũgaatũma andũ aingĩ matuwo athingu.” (Aroma 5:19) Ũndũ ũcio wonanagia ũrĩa gĩkuũ kĩa mũndũ ũmwe kĩngĩkũũra andũ aingĩ ehia. Ũrĩa kũrĩ nĩ atĩ, igongona rĩa Jesu nĩ “ũkũũri ũringaine nĩ ũndũ wa andũ othe” arĩa moyaga makinya marĩa magĩrĩire nĩguo magunĩke narĩo.—1 Timotheo 2:5, 6.
^ kĩb. 11 Thĩinĩ wa Bibilia, ciugo iria itaũrĩtwo “ũkũũri” ciugĩte irĩhi, kana kĩndũ kĩa goro, kĩrĩa kĩrĩhagwo. Kwa ngerekano, kiugo gĩa Kĩhibirania ka·pharʹ kiugĩte “kũhumbĩra.” (Kĩambĩrĩria 6:14) Gĩkoragwo gĩkĩarĩrĩria kũhumbĩra mehia. (Thaburi 65:3) Kiugo kĩrĩa kĩringaine na kĩu nĩ koʹpher na kĩonanagia irĩhi rĩrĩa rĩrĩhagwo nĩguo kĩndũ kĩhumbĩrũo kana gĩkũũrũo. (Thama 21:30) Ũndũ ũmwe na ũcio, kiugo gĩa Kĩngiriki lyʹtron, kĩrĩa kaingĩ gĩtaũragwo ‘ũkũũri’ no gĩtaũrũo irĩhi rĩa “kũhonokia.” (Mathayo 20:28) Andĩki a Kĩngiriki maahũthagĩra kiugo kĩu kuonania marĩhi ma gũkũũra ngombo kana mũndũ ũnyitĩtwo mĩgwate mbaara-inĩ
Wĩrute Makĩria
Bibilia Ĩrutanaga Atĩa Kũna?
Ũkũũri
—Kĩheo kĩa Ngai Kĩnene Makĩria
Ũkũũri nĩ kĩĩ? Ũngĩgunĩka atĩa nĩ ũkũũri?


text:
Ũthamaki wa Ngai nĩ Kĩĩ?
Hihi ũngiuga . . .
nĩ kĩndũ kĩrĩ thĩinĩ wa ngoro yaku?
nĩ gĩkeno kĩa matu-inĩ?
nĩ ũthamaki wa igũrũ?
ŨRĨA BIBILIA YUGAGA
“Ngai-wa-Igũrũ akahanda ũthamaki ũrĩa ũtagacoka gũthario o rĩ, o rĩ.”
“Nĩtũciarĩirũo kaana, tũkaheo kahĩĩ, naguo wathani ũkagĩa ciande-inĩ ciako.”
ŨRĨA ŨNDŨ ŨCIO ŨNGĨGŨTEITHIA
Nĩ ũthamaki wa ũthingu na no ũkũgune wee mwene.
—Isaia 48:17, 18.
Thĩinĩ wa thĩ njerũ ĩrĩa ĩroka, nĩ ũkagĩa na ũgima mũkinyanĩru wa mwĩrĩ na gĩkeno.
—Kũguũrĩrio 21: 3, 4.
HIHI KŨNA NO TWĨTĨKIE ŨRĨA BIBILIA YUGAGA?
Ĩĩ, nĩ ũndũ wa itũmi itanyihĩire igĩrĩ:
Jesu nĩ onanirie maũndũ marĩa Ũthamaki wa Ngai ũkaahingia. Jesu aarutire arũmĩrĩri ake mahoyage atĩ Ũthamaki wa Ngai ũke na wendi wa Ngai wĩkagwo gũkũ thĩ. (Mathayo 6:9, 10) Jesu nĩ onanirie ũrĩa ihoya rĩu rĩgaacokio.
Jesu rĩrĩa aarĩ gũkũ thĩ nĩ aahũũnirie arĩa maarĩ ahũtu, akĩhonia arwaru, na akĩriũkia akuũ! (Mathayo 15:29-38; Johana 11:38-44) Jesu onanirie wega biũ ũrĩa Ũthamaki ũcio ũgeekĩra raia a guo arĩ Mwathani wa Ũthamaki wa Ngai.
—Kũguũrĩrio 11:15.
Maũndũ marĩa marekĩka thĩinĩ wa thĩ maronania atĩ ica ikuhĩ Ũthamaki wa Ngai nĩ ũgũũka. Jesu aarathire atĩ ihinda inyinyi mbere ya Ũthamaki ũcio kũrehe thayũ thĩinĩ wa thĩ, thĩ ĩno itũ ĩngĩkaiyũrũo nĩ mbaara, ng’aragu, na ithingithia.
—Mathayo 24:3, 7.
Maũndũ macio nĩmo tũreyonera ũmũthĩ. Nĩ ũndũ ũcio, no tũgĩe na ũũma atĩ kahinda gatarĩ coho Ũthamaki wa Ngai nĩ ũkaniina mathĩna mothe ma mũthemba ũcio.
TA WĨYŨRIE
Ũtũũro ũgaakorũo ũhaana atĩa hĩndĩ ya wathani wa Ũthamaki wa Ngai?
Bibilia nĩ ĩcokagia kĩũria kĩu thĩinĩ wa THABURI 37:29 na ISAIA 65:21-23.
Wĩrute Makĩria
ŨHORO MWEGA KUUMA KŨRĨ NGAI!
Muoroto wa Ngai Harĩ Thĩ nĩ Ũrĩkũ?
Bibilia nĩ ĩtaarĩirie kĩrĩa gĩatũmire Ngai ombe thĩ, rĩrĩa mĩnyamaro ĩgaathira, na ũrĩa ũtũũro ũgaakorũo thĩinĩ wa thĩ njerũ.


text:
Ngai endaga tũgaatũũra na thayũ na gĩkeno thĩinĩ wa paradiso gũkũ thĩ tene na tene!
No wahota kwĩyũria, ‘Ũndũ ũcio ũngĩhoteka atĩa?’ Bibilia yugaga atĩ Ũthamaki wa Ngai nĩ ũgaatũma ũndũ ũcio ũhoteke, ningĩ wendi wa Ngai nĩ atĩ andũ othe merute ũhoro wĩgiĩ Ũthamaki ũcio na muoroto wake harĩ ithuĩ.—Thaburi 37:11, 29; Isaia 9:7.
Ngai endaga tũgunĩke.
O ta ũrĩa mũciari mwega endagĩra ciana ciake maũndũ mega, Ithe witũ wa igũrũ endaga tũgaatũũra na gĩkeno tene na tene. (Isaia 48:17, 18) Eranĩire atĩ mũndũ “ũrĩa wĩkaga ũrĩa Ngai endaga, ũcio nĩ wa gũtũũra nginya tene o na tene.”—1 Johana 2:17.
Ngai endaga tũrũmĩrĩre njĩra ciake.
Bibilia yugaga atĩ Mũũmbi witũ nĩ endaga ‘gũtũruta mĩthiĩre yake’ nĩguo “tũthiage na njĩra ciake.” (Isaia 2:2, 3) Nĩ acokanĩrĩirie andũ “matuĩke a gwĩtanio na rĩĩtwa rĩake” nĩguo mamenyithanie wendi wake thĩ yothe.—Atũmwo 15:14.
Ngai endaga tũnyitanĩre ũthathaiya-inĩ wake.
Handũ ha kũgayũkania andũ, ũthathaiya mũtheru wa Jehova ũmanyitithanagia wendo-inĩ wa ma. (Johana 13:35) Nĩ a ũmũthĩ mararuta andũ ũrĩa mangĩtungatĩra Ngai marĩ na ũrũmwe kũndũ guothe? Tũgũkũũria ũthuthurie ũndũ ũcio ũkĩhũthĩra broshua ĩno.


text:
Nditimurano tauni-ini ya Namanga muhaka-ini wa Kenya na Tanzania gucaca
Kuratindire nditimurano tauni-ini ya Namanga muhaka-ini wa Kenya na Tanzania, kuria onjorithia marang’ethaniire na borithi makimenereria thirikari ya Tanzania niundu wa muthutukanio. Akenya aria monjorithagiria tauni-ini iyo nimaraakirie miaki barabara-ini na guthararia mihang’o ya uthii, kuonania matukuya maao thutha wa Tanzania kuruta watho wa kuhamurithia Akenya aria mararuta wira bururi-ini ucio matari na marua. Marauga amwe aao nimaikitio ngono na makahingirwo, makiuga wona unyarirani ucio waaga guthira, onao nimekuhundura raia a Tanzania, aria mararuta wira muhaka-ini mwena wa Kenya.
The post Nditimurano tauni-ini ya Namanga muhaka-ini wa Kenya na Tanzania gucaca appeared first on Mediamax Network Limited.
This post was syndicated from Mediamax Network Limited. Click here to read the full text on the original website.
Follow us on twitter @TodayKenya
Comments
Be the First to Comment!


text:
Rĩrĩa Mũndũ Wendete Arũara Mũrimũ Ũtangĩhonwo
DOREEN nĩ aamakire mũno rĩrĩa mũthuri wake, Wesley, ũrĩa warĩ na mĩaka 54, aamenyekire atĩ aarĩ na mũrimũ wakũrĩte mũno wa kansa ya tombo. * Mandagĩtarĩ moigire atĩ aatigarĩtie o mĩeri mĩnini. Doreen oigaga, “Ndietĩkagia ũhoro ũrĩa ndaiguaga. Kwa ihinda rĩa ciumia cigana ũna ndirĩ ũndũ ndamenyaga. Ndaiguaga ta arĩ andũ angĩ maakoretwo nĩ ũndũ ũcio, no ti ithuĩ. Ndiehaarĩirie.”
Ũndũ wa kĩeha nĩ atĩ rĩrĩa andũ aingĩ macemania na ũndũ ta ũcio, mahaanaga o ta Doreen. Mũrimũ ũtangĩhonwo no ũnyite mũndũ o wothe ihinda o rĩothe. No andũ aingĩ nĩ mekaga wega, makerutĩra meyendeire kũrũmbũiya endwa ao arĩa marũara mũrimũ ta ũcio. O na kũrĩ ũguo, kũrũmbũiya mũndũ mũrũaru nĩ kũrĩ moritũ ma kuo. Andũ a famĩlĩ mangĩka atĩa nĩguo mahote kũũmĩrĩria na kũrũmbũiya mwendwa wao ũrĩa ũrũarĩte mũrimũ ũtangĩhonwo? Arĩa mararũmbũiya mũndũ ta ũcio mũrũaru mangĩhota atĩa kũhiũrania na moritũ ma ngoro na meciria marĩa mangĩkorũo magĩcemania namo ihinda rĩu rĩothe rĩa mũrimũ? Nĩ maũndũ marĩkũ mangĩĩrĩgĩrĩrũo o ũrĩa mũndũ ũcio arakuhĩrĩria gũkua? Reke twambe tuone nĩkĩ kũrũmbũiya mũndũ ũrũarĩte mũrimũ ũtangĩhonwo ti ũndũ mũhũthũ mahinda-inĩ maya.
ŨNDŨ MŨRITŨ MATŨKU MAYA
Njĩra cia ũrigitani nĩ icenjetie mũno ũrĩa andũ makuaga. Kĩndũ ta mĩaka igana rĩmwe mĩhĩtũku, andũ nĩ maatũũraga ihinda inini gũkĩra ũrĩa matũũraga ũmũthĩ, o na mabũrũri-inĩ marĩa mathiĩte na mbere. Tene andũ nĩ maakuaga na ihenya nĩ ũndũ wa mĩrimũ ya kũgwatanio kana aksidenti. Gũtiarĩ ũndũ mũhũthũ gũkinya thibitarĩ kana kuona thibitarĩ hakuhĩ na kwoguo andũ aingĩ maarũmbũyagio nĩ andũ a famĩlĩ na magakuĩra mũciĩ.
Ũmũthĩ, ũthii wa na mbere maũndũ-inĩ ma ũrigitani nĩ ũhotithĩtie mandagĩtarĩ kũrũa na mĩrimũ nĩguo maraiharaihie ũtũũro wa andũ. Mĩrimũ ĩrĩa ĩngĩaninire mũndũ o na ihenya rĩu no ĩrigitwo na mũndũ ũcio atũũre mĩaka mĩingaingĩ arĩ na mũrimũ o ũcio. O na kũrĩ ũguo, kũraiharaihia ũtũũro wa mũndũ ũcio no kwage kũrehe kĩhonia. Kaingĩ mũndũ ũcio mũrũaru akoragwo ahootekete mũno ũndũ atangĩhota kwĩrũmbũiya. Kũrũmbũiya mũndũ ta ũcio nĩ kũgĩte na moritũ maingĩ na kũbataraga maũndũ maingĩ.
Kwoguo, andũ rĩu kaingĩ makuagĩra thibitarĩ handũ ha mĩciĩ. Andũ aingĩ ũmũthĩ matiũĩ ũrĩa mũndũ akuaga na nĩ anini mũno maneyonera mũndũ agĩkua. Nĩ ũndũ ũcio, guoya wa kwaga kũmenya ũrĩa gũgũthiĩ no ũgirĩrĩrie kana ũtũme andũ amwe maremwo biũ nĩ kũrũmbũiya mũndũ mũrũaru wa famĩlĩ. Nĩ kĩĩ kĩngĩmateithia?
BANGA KABERE
O ta ũrĩa tuona ngerekano-inĩ ya Doreen, andũ aingĩ nĩ makuaga ngoro mũno rĩrĩa mũndũ mendete amenyeka atĩ arĩ na mũrimũ ũngĩtũma akue. Nĩ kĩĩ kĩngĩteithia mũndũ kwĩhaarĩria nĩ ũndũ wa maũndũ marĩa marĩ mbere hĩndĩ ta ĩyo arĩ na mĩtangĩko, guoya, na kĩeha? Ndungata ĩmwe njĩhokeku ya Ngai yahoire ũũ: “Gĩtũmenyithie gũtara matukũ maitũ nĩ getha tũgĩe na ngoro cia kũũhĩga.” (Thaburi 90:12) Hoya Jehova Ngai kuuma ngoro agũteithie kũmenya ũrĩa ‘ũgũtara matukũ maku’ na njĩra ya ũũgĩ nĩguo ũhote kũhũthĩra matukũ marĩa matigarĩte mũrĩ na mũndũ ũcio wendete na njĩra ĩrĩa njega biũ.
Gwĩka ũguo nĩ kũbataraga mĩbango mĩega. Angĩkorũo mũndũ ũcio mũrũaru nĩ arahota kwĩyaria na nĩ ehaarĩirie kwarĩrĩria maũndũ macio, nĩ ũndũ wa ũũgĩ kũmũũria nũ angĩenda akamũtuĩra matua rĩrĩa atagakorũo akĩhota gwĩka ũguo. Kwaria cara-rũkũ na mũndũ ũcio mũmenye kana no ende gũkoma thibitarĩ, kana gwĩkĩrũo mĩrukĩ no kũnyihanyihie kwaga kũiguithania gatagatĩ-inĩ ka andũ a famĩlĩ kana kwĩrira nĩ ũndũ wa matua mangĩtua mamwĩgiĩ rĩrĩa akaremwo nĩ gwĩtuĩra matua. Kwaria ũhoro gĩtaũ o kabere nĩ kũhotithagia famĩlĩ kũiga meciria mao harĩ kũrũmbũiya ũcio mũrũaru ihinda-inĩ rĩothe rĩa mũrimũ. Bibilia yugaga ũũ: “Kũndũ gũtarĩagwo kĩrĩra, mathondeko makuo nĩ gũthata mathataga.”—Thimo 15:22.
ŨRĨA MŨNDŨ ANGĨTEITHĨRĨRIA
Kaingĩ, itemi inene rĩa ũrĩa ũrarũmbũyania nĩ kũũmĩrĩria ũcio mũrũaru. Mũndũ ũkuhĩrĩirie gũkua nĩ abataraga kuonio nĩ endetwo na atĩ ndatiganĩirio. Angĩonio atĩa ũguo? Mũthomere ibuku kana ũmũinĩre nyĩmbo, ũthuurĩte mabuku kana nyĩmbo ingĩmwĩkĩra ngoro na angĩkenera. Andũ aingĩ nĩ maiguaga momĩrĩirio rĩrĩa mũndũ wa famĩlĩ amanyita guoko na amarĩria na ũhooreri.
Kaingĩ nĩ wega kũmenyithania mũgeni o wothe ũceerete. Riboti ĩmwe yugaga ũũ: “Kwĩrĩkanaga atĩ ũhoti wa kũigua nĩguo ũndũ ũrĩa wa mũico kũũra. O na gũtuĩka mũndũ ũcio no oneke ta akomete, no akorũo nĩ araigua na kwoguo ndũkoige ũndũ ũtangiuga rĩrĩa [okĩrĩte].”
Kũngĩhoteka, hoyai mũrĩ hamwe. Bibilia yonanagia atĩ kũrĩ hĩndĩ ĩmwe mũtũmwo Paulo hamwe na athiritũ ake, maarĩ rungu rwa hatĩka nene nginya matioĩ kana nĩ megũtũũra muoyo. Nĩ ũteithio ũrĩkũ meethire? Paulo aathaithire ariũ a Ithe witũ ũũ: “Ningĩ inyuĩ no mũtũteithie na njĩra ya gũtũthaithanĩrĩra.” (2 Akorintho 1:8-11) Mahoya ma kuuma ngoro hĩndĩ ĩrĩa mũndũ arĩ hatĩka-inĩ nene kana hĩndĩ ya mũrimũ mũũru nĩ marĩ ũguni mũno.
ĨTĨKĨRA MAŨNDŨ ŨRĨA MARĨ
Rĩciria rĩa atĩ mũndũ twendete nĩ egũkua nĩ rĩtangaga mũndũ mũno. Na ti ũrirũ tondũ gĩkuũ ti ũndũ wa ndũire. Tũtiũmbĩtwo na njĩra tũrĩonaga gĩkuũ kĩrĩ gĩcunjĩ kĩa ũtũũro. (Aroma 5:12) Na nĩkĩo Kiugo kĩa Ngai gĩtaga gĩkuũ “thũ.” (1 Akorintho 15:26) Na kwoguo nĩ ũndũ wa ndũire harĩ mũndũ kũrega gwĩtĩkĩra atĩ mũndũ endete no akue.
O na kũrĩ ũguo, kwĩrĩgĩrĩra maũndũ marĩa mangiumĩra no gũteithie andũ a famĩlĩ kũnyihanyihia guoya na kwoguo merutanĩrie kũrũmbũiya mũndũ ũcio na njĩra njega. Maũndũ mamwe mangiumĩra nĩ magwetetwo gathandũkũ-inĩ karĩ na kĩongo “ Ciumia cia Mũico cia Ũtũũro.” Nĩ ma ti maũndũ macio mothe magwetetwo monekaga harĩ mũndũ o wothe mũrũaru, kana o na makoneka marũmanĩrĩire o ũguo mandĩkĩtwo. O na kũrĩ ũguo, mamwe ma maũndũ macio nĩ monekaga harĩ arũaru aingĩ.
Thutha wa mũndũ ũcio twendete gũkua, nĩ ũndũ wa ũũgĩ kwaranĩria na mũrata wa hakuhĩ ũrĩa wetĩkĩrĩte o kabere gũtũteithia. Arĩa maramũrũmbũyagia o hamwe na andũ a famĩlĩ no mabatare kũũmĩrĩrio na njĩra ya kũririkanio atĩ mwendwa wao ndaranyamarĩka rĩngĩ. Mũũmbi witũ atũũmagĩrĩria na njĩra ya wendo atĩ “arĩa [makuĩte] matirĩ ũndũ moĩ.”—Kohelethu 9:5.
NŨ ŨNGĨRŨMBŨIYA ANDŨ NA NJĨRA NJEGA BIŨ?
Kwĩhoka Ngai nĩ ũndũ wa bata, to hĩndĩ ĩrĩa tu mũndũ wa famĩlĩ arĩ mũrũaru ĩndĩ o na thutha ũcio ũkĩhiũrania na kĩeha gĩa gĩkuũ. No agũteithie kũgerera ciugo na ciĩko cia andũ angĩ. Doreen oigaga ũũ: “Nĩ nderutire kwaga kũrega ũteithio o wothe ingĩheo nĩ mũndũ. Ma nĩ atĩ, twamũkĩrire ũteithio mũingĩ mũno. Tũrĩ na mũthuri wakwa nĩ twamenyire hatarĩ nganja atĩ nĩ Jehova watwĩraga, ‘Ndĩ hamwe na inyuĩ ndĩmũteithie kũhiũrania na ũndũ ũyũ.’ Ndikariganĩrũo.”
Hatarĩ nganja, Jehova Ngai nĩwe ũngĩrũmbũiya andũ na njĩra ĩrĩa njega biũ. Arĩ we Mũũmbi witũ, nĩ ataũkagĩrũo nĩ ruo rwitũ na kĩeha gitũ. No ahote na nĩ akoragwo ehaarĩirie gũtũhe ũteithio ũrĩa tũngĩbatara na atũũmĩrĩrie nĩguo tũhote kũhiũrania na ũndũ ũcio. Makĩria ma ũguo, nĩ eranĩire atĩ ica ikuhĩ nĩ arĩniina gĩkuũ kaimana na ariũkie andũ bilioni nyingĩ arĩa marĩ kĩririkano-inĩ gĩake. (Johana 5:28, 29; Kũguũrĩrio 21:3, 4) Na hĩndĩ ĩyo andũ othe nĩ makoiga ciugo ici cia mũtũmwo Paulo: “Atĩrĩrĩ wee gĩkuũ, ũhootani waku ũrĩ ha? Atĩrĩrĩ wee gĩkuũ, rũboora rwaku rũrĩ ha?”—1 Akorintho 15:55.
^ kĩb. 2 Marĩĩtwa nĩ macenjetio.


text:
ITHOMO RĨA 1
Ũhoro Ũrĩa Mwega nĩ Ũrĩkũ?
1. Ũhoro kuuma kũrĩ Ngai nĩ ũrĩkũ?
Ngai endaga andũ makenere ũtũũro gũkũ thĩ. Ombire thĩ na indo iria irĩ thĩinĩ wayo tondũ nĩ endete andũ. Ica ikuhĩ nĩ ekuoya ikinya rĩa kũrehera andũ maũndũ mega mabũrũri-inĩ mothe. Nĩ ekwehereria andũ maũndũ marĩa marehaga mĩnyamaro.—Thoma Jeremia 29:11.
Gũtirĩ thirikari ĩrĩ yahota kũniina ũhinya, mĩrimũ, kana gĩkuũ. O na kũrĩ ũguo, kũrĩ na ũhoro mwega. Kahinda gatarĩ coho, Ngai nĩ ekweheria thirikari ciothe cia andũ na ithenya rĩacio arehe thirikari yake mwene. Raiya a thirikari ĩyo nĩ magaakenera thayũ na ũgima mwega wa mwĩrĩ.—Thoma Isaia 25:8; 33:24; Danieli 2:44.
2. Ũhoro ũrĩa mwega nĩ wa mĩtũkĩ nĩkĩ ũmũthĩ?
Mĩnyamaro ĩgaathira o rĩrĩa Ngai akaaniina andũ oru thĩinĩ wa thĩ. (Zefania 2:3) Hĩndĩ ĩyo nĩ ĩrĩkũ? Kiugo kĩa Ngai nĩ kĩarathĩte ũhoro wa maũndũ marĩa magũmĩire andũ ũmũthĩ. Maũndũ marĩa marekĩka mahinda-inĩ maya maronania atĩ ihinda rĩa Ngai kuoya ikinya rĩrĩ hakuhĩ.—Thoma 2 Timotheo 3:1-5.
3. Twagĩrĩirũo nĩ gwĩka atĩa?
Twagĩrĩirũo kwĩruta ũhoro wa Ngai kuuma Kiugo-inĩ gĩake, Bibilia. Nĩ ta marũa tũtũmĩirũo nĩ ithe witũ ũrĩ wendo. Ĩtwĩraga ũrĩa tũngĩkenera mũtũũrĩre mwega mahinda-inĩ maya na ũrĩa tũgaakenera muoyo wa tene na tene gũkũ thĩ hingo ĩrĩa ĩroka. Ma nĩ atĩ, amwe no maage gũkena rĩrĩa ũrateithio gũtaũkĩrũo nĩ Bibilia. Ĩndĩ tondũ Ngai nĩ eranĩire mahinda mega maroka, tũtiagĩrĩirũo nĩ kũreka andũ matũũrage ngoro tũtige kwĩruta ũhoro wamo.—Thoma Thimo 29:25; Kũguũrĩrio 14:6, 7.
Wĩrute Makĩria
MŨBANGO WA KWĨRUTA BIBILIA
Wagĩrĩirũo Kwĩruta Bibilia Nĩkĩ?
Bibilia nĩ ĩteithĩtie andũ milioni nyingĩ thĩinĩ wa thĩ yothe kuona macokio ma ciũria nditũ ũtũũro-inĩ. Wee no wende gũkorũo ũrĩ ũmwe wao?


text:
Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
3 Ariũ a Ithe witũ, ti aingĩ gatagatĩ-inĩ kanyu magĩrĩirũo gũtuĩka arutani, nĩ kũmenya atĩ nĩ tũgaacirithio gũkĩra arĩa angĩ.
2 Nĩ gũkorũo nĩ tũhĩngagwo maita maingĩ. Angĩkorũo mũndũ ndahĩngĩkaga akĩaria, ũcio nĩ mũkinyanĩru, nĩ ahotaga kũgirĩrĩria mwĩrĩ wake wothe o naguo.
3 Tũngĩoha kanua ka mbarathi na mĩkwa nĩguo ĩtwathĩkĩre-rĩ, nĩ tũhotaga gũtongoria mwĩrĩ wayo wothe.
4 Ningĩ ta mwĩciriei ũhoro wa meri: O na gũtuĩka nĩ nene mũno na ĩtwaragwo nĩ huho nene-rĩ, ĩtwaragwo na thukani nini mũno o kũrĩa guothe mũndũ ũrĩa ũramĩtwarithia arenda ĩthiĩ.
5 Ũndũ ũmwe na ũcio, rũrĩmĩ nĩ kĩĩga kĩnini kĩa mwĩrĩ, ĩndĩ nĩ rwĩgaathaga mũno. Ta mwĩciriei ũrĩa kamwaki kanini kangĩtũma mũtitũ mũnene ũhĩe!
6 Rũrĩmĩ o naruo nĩ mwaki. Rũrũgamĩrĩire thĩ ĩtarĩ ũthingu harĩ ciĩga citũ cia mwĩrĩ, tondũ nĩ rũthahagia mwĩrĩ wothe na rũgacina mũtũũrĩre wothe, na rwakagio mwaki nĩ Jehanamu.
7 Nĩ gũkorũo mĩthemba yothe ya nyamũ cia gĩthaka na nyoni na nyamũ iria itambaga thĩ o hamwe na cia iria-inĩ no ihoorerio na cianahoorerio nĩ andũ.
8 No gũtirĩ mũndũ ũngĩhooreria rũrĩmĩ. Rũtingĩgirĩrĩka na nĩ rũthũkagia, rũihũrĩte thumu mũrũrũ.
9 Tũgoocaga Jehova Ithe witũ naruo, na ningĩ no tũrumaga andũ arĩa mombĩtwo “na mũhianĩre wa Ngai” naruo.
10 Thĩinĩ wa kanua o karĩa koimaga kĩrathimo nokuo kuumaga kĩrumi.
Ariũ a Ithe witũ, maũndũ matiagĩrĩire gũkorũo magĩthiĩ ũguo.
11 Kaĩ gĩthima kĩmwe kĩrutaga maĩ mega na gĩkaruta maĩ marũrũ?
12 Ariũ a Ithe witũ, kaĩ mũkũyũ ũngĩciara ndamaiyũ, kana mũthabibũ ũciare ngũyũ? O namo maĩ ma cumbĩ matingĩruta maĩ mega.
13 Nĩ mũndũ ũrĩkũ gatagatĩ-inĩ kanyu mũũgĩ na ũrĩ na ũtaũku? Kũgerera mĩthiĩre yake mĩega nĩ onanie ciĩko cia ũhooreri ũrĩa umanaga na ũũgĩ.
14 No angĩkorũo mũrĩ na ũiru mũnene na ngũĩ ngoro-inĩ cianyu, mũtikegaathage na mũkaheenania ũhoro-inĩ wĩgiĩ ma.
15 Ũcio ti ũũgĩ ũrĩa uumaga igũrũ; nĩ wa gũkũ thĩ, ta wa nyamũ, wa ndaimono.
16 Nĩ gũkorũo harĩa hothe harĩ na ũiru na ngũĩ, ningĩ nĩ hakoragwo na ngucanio na maũndũ mothe moru.
17 No ũũgĩ ũrĩa uumaga igũrũ o mbere nĩ mũtheru, ningĩ nĩ ũrĩ thayũ, nĩ ũrĩ ũigananĩru, ũkoragwo wĩhaarĩirie gwathĩka, ũiyũirũo nĩ tha na maciaro mega, ndũrĩ mũthutũkanio, ndũrĩ ũhinga.
18 Makĩria ma ũguo, maciaro ma ũthingu mahandagwo handũ harĩ na thayũ nĩ arĩa macaragia thayũ.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Jakubu 3
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
KĨTHOOMO KĨA 12
Nĩatĩa Ngũgĩ Yeetu ya Gũtũmĩĩria Ũnene Ĩbaanganĩtue?
Ntukũ inkai mbere Jesũ akua, naugĩre ũjũ: “Na nkuma iji injega ya unene bwa Murungu igatumiirua nthiguru yonthe yee ukuuji kiri migongo yonthe; na igiita riu muthiro jugakinya.” (Mathayo 24:14) Ĩndĩ nĩatĩa ngũgĩ ĩjĩ ya gũtũmĩĩria nthĩgũrũ yonthe ĩrĩngĩũjũrua? Nĩ na njĩra ya kũthingata ngerekano ĩrĩa Jesũ eekĩre rĩrĩa aarĩ nthĩgũrũne.
Nĩtũciũmagia gũkinyĩra antũ mĩciĩne kwao. Jesũ aaritanĩre aritwa baawe gũtũmĩĩria nkuma ĩnjega nyomba kwa nyomba. (Mathayo 10:11-13; Mathithio 5:42; 20:20) Atũmĩĩria bau ba karine ya mbere nĩ baagaĩri icigo bia gũtũmĩĩria. (Mathayo 10:5, 6; 2 Akorintho 10:13) O ũu naarua, ngũgĩ yeetũ ya gũtũmĩĩria nĩbaanganĩtue bwega, o kĩũthũrano nĩ kĩgaĩri gĩcigo gĩa gũtũmĩĩria. Bũu nĩ bũtũteethagia kũũjũria waatho bwa Jesũ atĩ “tutumagiirie antu nteto iu, na tukuujagiire” bwega.
Nĩtũciũmagia gũkinyĩra antũ o naarĩa boomba kwonekana. Jesũ, kinya neekĩre ngerekano ya gũtũmĩrĩria antũ gũntũ kwa mwingĩ, ta nteere cia ĩria kana ithimeene bia rũũjĩ. (Mariko 4:1; Johana 4:5-15) Kinya twĩ, nĩ twaragia na antũ mantũ jegiĩ Bibiria o gũntũ kunthe
Rĩ, no ũthũgaanĩrie muntũ ũrĩa ũrĩngĩenda kwaranĩria nawe nkuma ĩnjega ya Ũnene bwa Mũrungu, na ũrĩa nkuma ĩu ĩkamũguna ĩgiita rĩĩjĩte? Menya ũrega kwĩra bangĩ nkũma ĩjĩ ya wĩrĩgĩĩro. Aranĩria na bangĩ na mpwĩ ũrĩa kũũmbĩka!
Nĩ “nkuma ĩnjega” ĩrĩkũ ĩrĩa no mwanka ĩtũmĩĩrue?
Nĩatĩa Akũũjĩ ba Jehova bathingataga ngerekano ya Jesũ ya gũtũmĩĩria?


text: 3 O ũndũ ũmwe na ũcio, inyuĩ atumia, mwĩnyihagĩriei athuri anyu, nĩ getha angĩkorũo nĩ harĩ amwe ao mataathĩkagĩra kiugo, maguucĩrĩrio nĩ mĩthiĩre ya atumia ao o na hatarĩ ciugo,2 nĩ ũndũ wa kwĩyonera mĩthiĩre yanyu mĩega o hamwe na gĩtĩo kĩnene.3 Mũtikareke kwĩgemia kwanyu gũkoragwo kũrĩ o kwa na igũrũ, ta kũrama njuĩrĩ na gwĩkĩra mathaga ma thahabu kana kwĩhumba nguo cia goro,4 no gemagiai mũndũ wa hitho ũrĩa wa ngoro thĩinĩ na ũgemu ũrĩa ũtangĩbutha wa roho wa thayũ na ũhooreri, ũrĩa ũrĩ bata mũno maitho-inĩ ma Ngai.5 Nĩ gũkorũo ũguo nĩguo atumia ehokeku a tene arĩa meehokete Ngai meegemagia, makĩĩnyihagĩria athuri ao,6 o ta ũrĩa Sara aathĩkagĩra Iburahimu, akamwĩtaga mwathi wake. Na inyuĩ no mũtuĩke ciana ciake, mũngĩthiĩ na mbere gwĩka wega na mwage gũtoorio nĩ guoya.7 Inyuĩ athuri, o ta ũguo, thiĩi na mbere gũikaranagia na atumia anyu na ũtaũku. Mũmaheage gĩtĩo tondũ matirĩ hinya ta inyuĩ, nĩ gũkorũo o nao nĩ agai hamwe na inyuĩ a kĩheo kĩnene kĩa muoyo, nĩ getha mahoya manyu matikagirĩrĩrio.8 Ngĩrĩkĩrĩria-rĩ, inyuothe gĩai na ũrũmwe wa meciria, tha, wendo ta wa ariũ a nyina ũmwe, ũcayanĩri, na wĩnyihia.9 Mũtikarĩhage ũũru na ũũru na mũtikarumanage rĩrĩa mwarumwo. Ithenya rĩa ũguo, cokagiai na kĩrathimo, nĩ gũkorũo mwetirũo nĩ ũndũ wa ũguo, nĩ getha mũkaagaya kĩrathimo.10 Nĩ gũkorũo “mũndũ o wothe wendaga muoyo na akenda kuona matukũ mega no mũhaka agitagĩre rũrĩmĩ rwake kuumana na maũndũ moru na agitagĩre mĩromo yake ndĩkarie maheeni.11 Nĩ ethemage maũndũ marĩa moru ekage marĩa mega; nĩ athiĩ na mbere gũcaria thayũ na kũũthingata.12 Nĩ gũkorũo maitho ma Jehova* nĩ maroraga arĩa athingu, namo matũ make nĩ mathikagĩrĩria mathaithana mao, ĩndĩ ũthiũ wa Jehova* nĩ ũhũgũkagĩra arĩa mekaga maũndũ moru.”13 Nũ ũngĩkĩmwĩka ũũru mũngĩgĩa na kĩyo kĩa maũndũ marĩa mega?14 O na mũngĩnyarirũo nĩ ũndũ wa ũthingu-rĩ, nĩ mũrĩkenaga. O na kũrĩ ũguo, mũtigetigĩre maũndũ marĩa andũ angĩ metigagĩra, o na kana mũtangĩke.15 No ĩtĩkagĩrai Kristo arĩ Mwathani ngoro-inĩ cianyu, na hingo ciothe mũkoragwo mwĩhaarĩirie gũcokeria mũndũ o wothe ũngĩmũũria gĩtũmi gĩa kĩĩrĩgĩrĩro kĩrĩa mũkoragwo nakĩo, no mwĩkage ũguo mũhooreire na mũrĩ na gĩtĩo kĩnene.16 Tũũriai thamiri njega, nĩguo ũndũ-inĩ o wothe ũrĩa andũ mangĩaria ũũru igũrũ rĩanyu, maconoke nĩ ũndũ wa mĩthiĩre yanyu mĩega mũrĩ arũmĩrĩri a Kristo.17 Nĩ gũkorũo nĩ kaba kũnyamarĩka nĩ ũndũ wa gwĩka wega, angĩkorũo Ngai nĩ etĩkĩrĩtie ũndũ ũcio, gũkĩra kũnyamarĩka nĩ ũndũ wa gwĩka ũũru.18 Tondũ Kristo aakuire riita rĩmwe rĩa kũigana nĩ ũndũ wa mehia, mũndũ mũthingu nĩ ũndũ wa andũ matarĩ athingu, nĩ getha amũkinyie harĩ Ngai. Aakuire arĩ na mwĩrĩ wa nyama no akĩriũkio arĩ na mwĩrĩ wa roho.19 Na atariĩ ũguo, agĩthiĩ na akĩhunjĩria maroho marĩa mohetwo,20 marĩa maakoretwo mategwathĩka rĩrĩa Ngai aakiragĩrĩria matukũ-inĩ ma Nuhu, hĩndĩ ĩrĩa thabina yaakagwo, ĩrĩa andũ anini, andũ anana, maahonokirio mũiyũro wa maĩ marĩ thĩinĩ wayo.21 Kũbatithio, kũrĩa kũringaine na ũguo, o nakuo nĩ kũramũhonokia inyuĩ (ti kũgerera kweherio gwa gĩko kĩa mwĩrĩ, ĩndĩ nĩ kũgerera kũhoya Ngai amũhe thamiri njega), kũgerera kũriũkio kwa Jesu Kristo.22 Na arĩ guoko-inĩ kwa ũrĩo kwa Ngai, nĩ gũkorũo nĩ aambatire igũrũ, na araika na monene na mahinya nĩ maaigirũo rungu rwake.


text:
Bibilia Yugaga Atĩa?
Hihi Bibilia no ĩgũteithie kũhiũrania na mĩtangĩko?
Hihi ũngiuga atĩa?
Ĩĩ
Aca
No gũkorũo
Ũrĩa Bibilia yugaga
‘Ikagĩriai Ngai mĩtangĩko yanyu yothe, nĩ ũndũ nĩ amũrũmbũyagia.’ (1 Petero 5:7) Bibilia ĩheanaga ũũma wa atĩ Ngai no agũteithie wage kũhootwo nĩ mĩtangĩko.
Nĩ atĩa ũngĩ tũngĩĩruta kuuma Bibilia-inĩ?
Kũgerera mahoya, no ũgĩe na “thayũ wa Ngai,” ũrĩa weheragia mĩtangĩko.—Afilipi 4:6, 7.
Makĩria ma ũguo, gũthoma Kiugo kĩa Ngai no gũgũteithie kũhiũrania na mĩtangĩko. —Mathayo 11:28-30.
Hihi mĩtangĩko nĩ ĩgathira?
Andũ amwe metĩkĩtie . . . atĩ mĩtangĩko nĩ gĩcunjĩ kĩa ũtũũro wa andũ, na angĩ metĩkĩtie atĩ mĩtangĩko no ĩthirire mũndũ oima ũtũũro-inĩ ũyũ. Ũgwĩciria atĩa?
Ũrĩa Bibilia yugaga
Ngai nĩ akeheria maũndũ marĩa marehaga mĩtangĩko. “Gĩkuũ gĩtigacoka gũkorũo kuo rĩngĩ, o na kĩeha kana kĩrĩro kana ruo.”—Kũguũrĩrio 21:4.
Nĩ atĩa ũngĩ tũngĩĩruta kuuma Bibilia-inĩ?
Rungu rwa Ũthamaki wa Ngai, andũ magatũũraga marĩ na thayũ gũtarĩ na ũgwati.—Isaia 32:18.
Mĩtangĩko ĩtarĩ ya o mũhaka nĩ ĩkariganĩra biũ.—Isaia 65:17.


text:
ITHOMO RĨA 3
Hihi Kũna Ũhoro Ũrĩa Mwega Uumĩte Kũrĩ Ngai?
1. Mũtungi wa Bibilia nũũ?
Ũhoro ũrĩa mwega atĩ andũ nĩ magaatũũra thĩinĩ wa thĩ tene na tene wandĩkĩtwo thĩinĩ wa Bibilia. (Thaburi 37:29) Bibilia ĩkoragwo na tũbuku 66. Ngai aahũthĩrire andũ ta 40 ehokeku kwandĩka mabuku macio. Mabuku ma mbere matano maandĩkirũo nĩ Musa kĩndũ mĩaka 3,500 mĩhĩtũku. Ibuku rĩa mũico rĩaandĩkirũo nĩ mũtũmwo Johana makĩria ma mĩaka 1,900 mĩhĩtũku. Andĩki a Bibilia maarutaga kũ ũhoro ũcio maandĩkaga? Ngai aaranagĩria nao kũgerera roho wake mũtheru. (2 Samueli 23:2) Maandĩkaga ũhoro ũrĩa woimaga meciria-inĩ ma Ngai, no ti mao. Nĩ ũndũ ũcio, Jehova nĩwe Mũtungi wa Bibilia.—Thoma 2 Timotheo 3:16; 2 Petero 1:20, 21.
2. Tũngĩmenya atĩa Bibilia nĩ ya ma?
Tũmenyaga atĩ Bibilia nĩ ya ma tondũ ĩrathaga ũhoro wa mahinda marĩa maroka ĩtekũhĩtia o na hanini. Gũtirĩ mũndũ ũngĩhota gwĩka ũguo. (Joshua 23:14) Ngai Mwene Hinya Wothe nowe ũngĩmenya ũhoro wa mahinda marĩa maroka megiĩ andũ atekũhĩtia.—Thoma Isaia 42:9; 46:10.
Twĩrĩgagĩrĩra ibuku riumĩte kũrĩ Ngai rĩkorũo rĩrĩ rĩa mwanya, na ũguo nĩguo Bibilia ĩtariĩ. Kobĩ bilioni nyingĩ cia Bibilia nĩ itheremetio na thiomi nyingĩ mũno. O na gũtuĩka nĩ ibuku rĩa tene mũno, nĩ ĩiguithanagia na sayanisi ĩrĩa ya ma. Ningĩ andũ 40 arĩa maandĩkire Bibilia, maandĩkire maũndũ maraiguthania. * Makĩria ma ũguo, maũndũ marĩa yaragia megiĩ wendo no makorirũo moimanĩte tu na Ngai ũrĩa wa ma—Ngai ũrĩ wendo, na ningĩ nĩ ĩkoragwo na ũhoti wa kũgarũra mĩtũũrĩre ya andũ ĩkaagĩra. Maũndũ macio ma ma matũmaga andũ milioni nyingĩ metĩkie hatarĩ nganja atĩ Bibilia nĩ Kiugo kĩa Ngai.—Thoma 1 Athesalonike 2:13.
3. Bibilia ĩkoragwo na ũhoro ũrĩkũ?
Ũhoro ũmwe mwega ũrĩa ũkoragwo thĩinĩ wa Bibilia nĩ atĩ Ngai nĩ akoragwo na muoroto mwega harĩ andũ. Maandĩko nĩ mataaragĩria ũrĩa mũndũ aateire mweke mwega wa gũtũũra thĩinĩ wa paradiso gũkũ thĩ, na ũrĩa macũngĩrĩro-inĩ paradiso ĩgaacokio.—Thoma Kũguũrĩrio 21:4, 5.
Ningĩ Kiugo kĩa Ngai nĩ gĩkoragwo na mawatho na motaaro. Makĩria ma ũguo, Bibilia nĩ yaragia ũrĩa Ngai kuuma o hĩndĩ ya tene akoretwo akĩhiũrania na andũ, na ũndũ ũcio nĩ ũguũragia ngumo cia Ngai. Nĩ ũndũ ũcio Bibilia no ĩgũteithie kũmenya Ngai. Nĩ ĩtaaragĩria ũrĩa ũngĩtuĩka mũrata wake.—Thoma Thaburi 19:7, 11; Jakubu 2:23; 4:8.
4. Ũngĩtaũkĩrũo nĩ Bibilia atĩa?
BBroshua ĩno ĩgũgũteithia ũtaũkĩrũo nĩ Bibilia ĩkĩhũthĩra njĩra o ĩrĩa Jesu aahũthagĩra. Jesu aambaga kuoya mũhari ũmwe wa Bibilia ‘agataũra kana agathathaũra ũrĩa Maandĩko moigĩte.’—Thoma Luka 24:27, 45.
Ũhoro ũrĩa mwega kuuma kũrĩ Ngai nĩ ũrehaga gĩkeno kĩnene. O na kũrĩ ũguo, andũ amwe nĩ maũregaga, na angĩ nginya makarakario nĩguo. Ndũgakue ngoro. Kĩĩrĩgĩrĩro gĩaku gĩa gũgaakenera muoyo wa tene na tene, kĩĩhocetie harĩ wee kũmenya Ngai.—Thoma Johana 17:3.
^ kĩb. 3 Rora broshua Kitabu kwa Ajili ya Watu Wote.
Wĩrute Makĩria
ŨHORO MWEGA KUUMA KŨRĨ NGAI!
Tũngĩkorũo na Ma Atĩa Bibilia nĩ ya Ma?
Angĩkorũo Bibilia yatungirũo nĩ Ngai-rĩ, ndĩagĩrĩirũo gũkorũo ĩhaana ibuku rĩngĩ.
Bibilia Ĩrutanaga Atĩa Kũna?
Bibilia—Ibuku Riumĩte Kwĩ Ngai
Bibilia ĩngĩgũteithia atĩa kũhiũrania na mathĩna maku we mwene? Tũngĩhoka morathi mayo nĩkĩ?
Bibilia Ĩrutanaga Atĩa Kũna?
Ma Ĩrĩa Ĩkoniĩ Ngai nĩ Ĩrĩkũ?
Hihi nĩ wonaga ta Ngai agwĩciragia? Wĩrute ũhoro wĩgiĩ ngumo ciake na ũrĩa ũngĩmũkuhĩrĩria.


text:
4 Kwoguo, o niĩ njoheetwo ndĩ thĩinĩ wa Mwathani-rĩ, ndĩramũthaitha inyuĩ mũthiage na mĩthiĩre ĩrĩa yaganĩrĩire na gwĩtwo kũrĩa mwetirũo,2 mũrĩ na wĩnyihia wothe na ũhooreri, mũrĩ na wetereri, mũgĩkiranagĩrĩria o mũndũ na ũrĩa ũngĩ mũrĩ na wendo,3 o mũkĩĩrutanagĩria biũ gũtũũria ũrũmwe wa roho thĩinĩ wa thayũ ũrĩa ũmũnyitithanagia.4 Gũkoragwo na mwĩrĩ ũmwe, na roho ũmwe, o ta ũrĩa gũkoragwo na kĩĩrĩgĩrĩro kĩmwe kĩrĩa mwetĩirũo;5 Mwathani ũmwe, wĩtĩkio ũmwe, ũbatithio ũmwe;6 Ngai ũmwe na nĩwe Ithe wa andũ othe, o we ũrĩ igũrũ rĩa andũ othe na arutaga wĩra kũgerera andũ othe na kũrĩ andũ othe.7 Rĩu-rĩ, o ũmwe witũ nĩ aaheirũo ũtugi mũnene kũringana na ũrĩa Kristo aathimire kĩheo kĩu.8 Nĩ gũkorũo Ngai oigĩte: “Hĩndĩ ĩrĩa aambatire igũrũ, nĩ aakuuire arĩa maanyitĩtwo mĩgwate; na akĩheana arũme marĩ iheo.”9 Kaĩ kiugo “aambatire” kiugĩte atĩa tiga atĩ ningĩ nĩ aaikũrũkire gũkũ thĩ?10 O ũcio waikũrũkire ningĩ nowe wambatire igũrũ, o igũrũ mũno, nĩ getha atũme maũndũ mothe mahingio.11 Akĩheana amwe marĩ atũmwo, angĩ marĩ anabii, angĩ marĩ ahunjia, angĩ marĩ arĩithi na arutani,12 nĩguo marũnge arĩa aamũre, matungatĩre arĩa angĩ, na make mwĩrĩ wa Kristo,13 o nginya ithuothe tũkinyĩre ũrũmwe wa wĩtĩkio na wa ũmenyo wa ma wĩgiĩ Mũrũ wa Ngai, tũtuĩke mũndũ mũgima, tũkinyĩre gĩthimi kĩa ũgima ta gĩa Kristo.14 Kwoguo-rĩ, tũtiagĩrĩirũo gũthiĩ na mbere gũkorũo tũrĩ ciana, ta arĩ gũcũgio tũracũgio nĩ makũmbĩ tũgĩtwaragwo mwena na mwena nĩ rũhuho o ruothe rwa morutani kũgerera wara wa andũ, na kũgerera maheeni marĩa mathugundĩtwo na wara.15 No nĩ ũndũ wa wendo-rĩ, o tũkĩaragia ma, nĩ tũkũrei maũndũ-inĩ mothe kwerekera Kristo, o we mũtwe witũ.16 Kuuma harĩ we, mwĩrĩ wothe nĩ ũnyitithanĩtio wega na ũgateithio ũnyitanĩre na irũngo ciothe iria iũheaga kĩrĩa ũbataraga. Hĩndĩ ĩrĩa o kĩĩga kĩaruta wĩra ũrĩa kwagĩrĩire-rĩ, mwĩrĩ nĩ ũkũraga o ũrĩa ũthiaga ũkĩĩyakaga guo mwene thĩinĩ wa wendo.17 Nĩ ũndũ ũcio ndĩramwĩra ũũ inyuĩ na ngamũthaitha thĩinĩ wa rĩĩtwa rĩa Mwathani, atĩ mũtiagĩrĩirũo rĩngĩ gũthiaga ta ũrĩa andũ a ndũrĩrĩ o nao mathiaga, na ũrimũ wa meciria mao.18 Meciria ma andũ acio marĩ nduma-inĩ na nĩ mamũranĩtio na muoyo ũrĩa Ngai aheanaga, nĩ ũndũ wa ũrimũ wao kuumana na ũrĩa ngoro ciao ciũmĩte.19 Nĩ ũndũ wao kwaga thoni o na hanini, meeheanire harĩ mĩtugo ya rũtũrĩko* mekage ciĩko ciothe cia waganu marĩ na thuti nene.20 No inyuĩ mũtiamenyire Kristo na njĩra ta ĩyo,21 angĩkorũo mwaiguire na mũkĩrutwo kũringana na ma ĩrĩa Jesu aarutanaga.22 Mwarutirũo kwĩyaũra ũmũndũ ũrĩa wa tene ũringaine na mĩtugo yanyu ya hau kabere na rĩu nĩ ũthũkĩtio nĩ merirĩria maguo ma maheeni.23 Na mwagĩrĩirũo gũthiĩ na mbere gwĩtĩkĩria hinya mwerũ ũtongorie meciria manyu,24 na mwĩhumbe ũmũndũ mwerũ ũrĩa wombirũo kũringana na wendi wa Ngai, na ũthingu wa ma na wĩhokeku.25 Rĩu-rĩ, tondũ nĩ mũrĩkĩtie kweheria maheeni, o mũndũ nĩ aragie ma na ũrĩa ũngĩ, nĩ gũkorũo tũrĩ ciĩga cia mũndũ na ũrĩa ũngĩ.26 Rĩrĩa mwarakara-rĩ, mũtikehagie; mũtikarekage riũa rĩthũe mũrĩ o na marakara;27 mũtikaheage Mũcukani kamweke.28 Mũndũ ũrĩa ũiyaga nĩ atige kũiya rĩngĩ; nĩ arutage wĩra na kĩyo, ekage maũndũ mega na moko make, nĩguo akagĩaga na kĩndũ gĩa kũhe mũndũ ũrĩa ũbatarĩte.29 Mũtikanareke kiugo kĩũru* kiume kanua-inĩ kanyu, no aragiai maũndũ o marĩa mega ma gwaka andũ arĩa angĩ kũringana na ũrĩa kwagĩrĩire, nĩguo mũgunage arĩa marĩmũiguaga.30 Ningĩ, mũtikaiguithagie roho mũtheru wa Ngai ũũru, o ũcio mũhũũrĩtwo mũhũũri naguo o nginya mũthenya ũrĩa mũkoohorũo kũgerera ũkũũri.31 Eheriai mĩthemba yothe ya marũrũ ma ngoro, marakara, mang’ũrĩ, kũgũthũka, irumi, o hamwe na maũndũ mothe moru.32 No mũtuganage o mũndũ na ũrĩa ũngĩ, na mũgacayanagĩra, mũkĩohanagĩra mwĩyendeire o ta ũrĩa Ngai aamuoheire eyendeire kũgerera Kristo.
Tũũhoro twa magũrũ-inĩ
^ Kĩngiriki, a·selʹgei·a. Rora Ũthathaũri wa Ciugo.


text:
MŨRANGĨRI RIUMA RĨA WĨRUTI Februarĩ 2016
Mũrangĩri ũyũ ũrĩ na icunjĩ cia wĩruti cia kuuma Ĩpuro 4 nginya Mĩĩ 1, 2016.
RŨGANO RWA ŨTŨŨRO
Jehova nĩ Arathimĩte Ũtungata Wakwa
Corwin Robison aatungatĩire Ngai arĩ mwĩhokeku mĩaka 73. Mĩaka makĩria ma 60 aatungatĩire Betheli ya United States.
Jehova Aamwĩtire “Mũrata Wakwa”
Hihi no wende gũtuĩka mũrata wa Jehova? Wĩrute kuumana na kĩonereria kĩa Iburahimu ũrĩa ũngĩhota gwĩka ũguo.
Wĩgerekanie na Arata a Hakuhĩ a Jehova
Nĩ kĩĩ gĩateithirie Ruthu, Hezekia, na Mariamu gũkũria ũrata mũrũmu hamwe na Ngai?
Thiĩ na Mbere Gũtungatĩra Jehova Ũrĩ na Gĩkeno
Gwĩcũrania ũhoro wa maũndũ matatũ ma bata no gũgũteithie ũtũũrie gĩkeno gĩaku.
Onanagia atĩ Ũrĩ Mwĩhokeku Harĩ Jehova
Kĩonereria kĩa Jonathani no gĩtũteithie kuonania wĩhokeku witũ maũndũ-inĩ mana maritũ.
Wĩrute Kuumana na Ndungata Njĩhokeku cia Jehova
Daudi, Jonathani na Hushai maaigire wĩhokeku wao harĩ Jehova mbere na njĩra ĩrĩkũ?
KUUMA MŨTHITHŨ-INĨ WITŨ
Ngari ya Kũmemerekia Ĩrĩa Yoĩkaine Mũno
Kuuma 1936 nginya 1941, ‘Ngari ya kũmemerekia ya Watch Tower’ nĩ yahotithirie ahunjia anini arĩa maarĩ thĩinĩ wa Brazil gũkinyĩria andũ milioni nyingĩ ũhoro wa Ũthamaki.


text:
Nũũ Wengwa Wathaga Nthĩgũrũ Ĩjĩ?
Ũrĩthũgania nĩ . . .
Mũrungu?
muntũ?
kana nĩ ũngĩ?
ŨRĨA BIBIRIA YUGAGA
“Nthĩgũrũ yonthe ĩrĩ waathaniine bwa ũrĩa Mũũĩ.”—1 Johana 5:19, Kimeru Bible, 2010.
‘Mwana wa Murungu agwurirwe nikenda eenyangia ngugi cia Nkoma.’
ŨRĨA ŨNTŨ BŨBŨ BŨŨMBA GŨGŨTETHIA
Kũmenya nĩkĩ nthĩgũrũ ĩrĩ na mathĩĩna jamaingĩ.
Gwĩtĩkia atĩ nthĩgũrũ ĩkagarũka yee ĩnthongi.
NO TWĨTĨKIE BURU ŨRĨA BIBIRIA YUGAGA?
Ĩĩ, nĩũntu bwa itũmi bibi bithatu:
Wathani bwa Shaitani bũrĩ akuĩ kũthirua. Jehova arĩna wendi bũbũnene bwa kũthiria wathani bwa Shaitani. Atwĩrĩte ‘akenyangia Nkoma’ na akathongomia mantũ jonthe jarĩa Shaitani athũkangĩtie. —Ahibirania 2:14.
Mũrũngu nathuurĩte Jesũ Kristo ae Mũnene wa nthĩgũrũ. Jesũ nĩ wa mwanya mono na Shaitani, ũrĩa ũkwatha nthĩgũrũ nandĩ tontũ nĩ ũmũĩ na mũciendi. Mantu jegie ũnene bwa Jesũ, Mũrungu augĩte: “Uria uti na inya, na uria uri nkia, we akabaigagiirua kiao . . . Agakuura nkoro ciao ni untu bwa kumenwa na tenguri.”—Zaburi 72:13, 14.
Mũrungu atĩũmba kwaria ũrongo. Bibiria yugaga ũũ cararũkũ: “Murungu atiumba kwairania.” (Ahibirania 6:18) Rĩrĩa Jehova aejana wĩrane bwa kũthithia ũntũ, nĩteka abũjũrĩtie! (Isaya 55:10, 11) ‘Munene wa nthiguru iji akeengwa.’
—Johana 12:31.
ŨNTŨ BWA KŨTHŨGANĨRIA
Nthĩgũrũ ĩjĩ ĩgakara atĩa mũnene wayo engwa?
Bibiria nĩcokagia kĩũria kĩu kĩrĩ ZABURI 37:10, 11 na KUGWURIRWA 21:3, 4.
IRITANE NKŨRŨKI
NKUMA ĨNJEGA KUUMA KĨRĨ MŨRUNGU
Mũrungu Arĩna Mworoto Jũrĩku Kĩrĩ Nthĩgũrũ?
Bibiria nĩtaaragĩĩria nĩkĩ Mũrungu oombĩre nthĩgũrũ, nĩrĩ mĩthangĩko ĩkathira, na ũrĩa ĩgiita rĩĩjĩte rĩkethĩrwa rĩkari kĩrĩ nthĩgũrũ, na kĩrĩ barĩa bagatũũra ku.


text:
Wikimedia
Wikimedia
Wikimedia ni muthemba wa tekinoronji cia wiki. Wiki itumagirwo ni andu aingĩ kwandĩka űhoro. Ritwa wiki riűmĩte kwĩ wiki-wiki ritwa ritumagirwo Hawaii na rĩ manishaga na ĩhenya [1].
Wikimedia ikoragwo na wandiki wa mithemba miangi ta:
Wikimedia ni itumagira sofutiwea iria hingure Kihumo na nĩcio umobasi(databasi) ya mysql na ruthiomi rwa komputa script rwĩtagwo PHP.
Kugwete 1. Parker na Chao, Wiki ni muro wa guthomithia, Njaranda ya ugi, indo cia kwiruta cia kimaugĩ manja 7/3 .
Draft versionMawatho na mitaratara ya gũtũmira wikipedia


text:
Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Jesu thĩinĩ wa Gĩathĩ kĩa Mahema (1-13)
-
Jesu kũrutana hĩndĩ ya gĩathĩ (14-24)
-
Mawoni matiganĩte megiĩ Kristo (25-52)
-
Awa kũruta ũira wĩgiĩ Jesu (12-30)
-
Ciana cia Iburahimu (31-41)
-
Ciana cia Mũcukani (42-47)
-
Jesu na Iburahimu (48-59)
8 12 Jesu agĩcoka akĩaria nao o rĩngĩ, akĩmeera: “Nĩ niĩ ũtheri wa thĩ. Mũndũ o wothe ũrĩnũmagĩrĩra ndarĩ hĩndĩ agaathiĩra nduma-inĩ, no arĩkoragwo na ũtheri wa muoyo.”
13 Nĩ ũndũ ũcio Afarisai makĩmwĩra: “Wee ũrutaga ũira waku mwene; ũira waku ti wa ma.”
14 Nake Jesu akĩmacokeria: “O na angĩkorũo ndutaga ũira wakwa mwene, ũira wakwa nĩ wa ma tondũ nĩ njũĩ kũrĩa ndoimire na kũrĩa ndĩrathiĩ. No inyuĩ mũtiũĩ kũrĩa ndoimire na kũrĩa ndĩrathiĩ.
15 Mũtuanagĩra kũringana na ithimi cia andũ; niĩ gũtirĩ mũndũ nduagĩra.
16 Na ingĩtuanĩra, ituĩro rĩakwa nĩ rĩa kĩhooto, tondũ ndikoragwo ndĩ nyiki, no Awa ũrĩa wandũmire akoragwo hamwe na niĩ.
17 Ningĩ Watho-inĩ wanyu nĩ kwandĩke ũũ: ‘Ũira wa andũ erĩ nĩ wa ma.’
18 Niĩ ndutaga ũira wakwa mwene, na Awa ũrĩa wandũmire o nake nĩ arutaga ũira igũrũ rĩakwa.”
19 Nao makĩmũũria: “Thoguo arĩ kũ?” Jesu akĩmacokeria: “Inyuĩ mũtinjũĩ na mũtiũĩ Awa. Korũo nĩ mũnjũĩ, nĩ mũngĩũĩ Awa o nake.”
20 Aaririe maũndũ macio akĩrutana hekarũ-inĩ arĩ harĩa haaigĩtwo mathandũkũ ma mĩhothi. No gũtirĩ mũndũ wamũnyitire tondũ ihinda rĩake rĩtiarĩ ikinyu.
21 Nĩ ũndũ ũcio akĩmeera o rĩngĩ atĩrĩ: “Niĩ nĩ ngũthiĩ, na nĩ mũkaanjaria, no mũgaakua o na mehia manyu. Kũrĩa ndĩrathiĩ, mũtingĩhota gũka.”
22 Nao Ayahudi makĩambĩrĩria kuuga: “Kaĩ arabanga kwĩyũraga? Tondũ aroiga, ‘Kũrĩa ndĩrathiĩ, mũtingĩhota gũka.’”
23 Nake agĩthiĩ na mbere kũmeera: “Inyuĩ mũrĩ a thĩ; niĩ ndĩ wa igũrũ. Inyuĩ muumĩte gũkũ thĩ; niĩ ndiumĩte gũkũ thĩ.
24 Nĩkĩo ndamwĩra atĩrĩ: Mũgaakua o na mehia manyu. Nĩ gũkorũo mũngĩaga gwĩtĩkia atĩ niĩ nĩ niĩ we, mũgaakua o na mehia manyu.”
25 Nĩ ũndũ ũcio makĩambĩrĩria kũmũũria: “Wee nĩwe ũ?” Jesu akĩmacokeria: “O na ndĩraria na inyuĩ nĩkĩ?
26 Ndĩ na maũndũ maingĩ ma kwaria mamwĩgiĩ inyuĩ na ma gũtua cira. Ũrĩa wandũmire nĩ wa ma, na maũndũ marĩa ndaiguire kuuma kũrĩ we nĩmo ndĩraria gũkũ thĩ.”
27 Matiataũkĩirũo atĩ aameeraga ũhoro wa Ithe.
28 Jesu agĩcoka akĩmeera: “Mwarĩkia gũcuuria Mũrũ wa mũndũ, hĩndĩ ĩyo nĩ mũkaamenya atĩ nĩ niĩ we na atĩ gũtirĩ ũndũ njĩkaga ndĩĩrĩte niĩ mwene; no njaragia maũndũ maya o ta ũrĩa Awa aandutire.
29 Nake Ũrĩa wandũmire arĩ hamwe na niĩ; ndandiganĩirie ndĩ nyiki, nĩ gũkorũo hingo ciothe njĩkaga maũndũ marĩa mamũkenagia.”
30 Na rĩrĩa aaragia maũndũ macio, andũ aingĩ makĩgĩa na wĩtĩkio harĩ we.
31 Jesu agĩcoka akĩra Ayahudi arĩa maamwĩtĩkĩtie atĩrĩ: “Mũngĩtũũra kiugo-inĩ gĩakwa, mũgũkorũo mũrĩ arutwo akwa kũna,
32 na nĩ mũkũmenya ũhoro ũrĩa wa ma, naguo ũhoro ũrĩa wa ma ũmũkũũre ũkombo-inĩ.”
33 Nao makĩmũcokeria: “Ithuĩ tũrĩ rũciaro rwa Iburahimu na tũtirĩ twakorũo twĩ ngombo cia mũndũ o na ũrĩkũ. Nĩ kĩĩ gĩagĩtũma uuge, ‘Nĩ tũgũkũũrũo ũkombo-inĩ’?”
34 Jesu akĩmacokeria: “Ngũmwĩra atĩrĩ o ma o ma, mũndũ o wothe wĩhagia, nĩ ngombo ya mehia.
35 Makĩria ma ũguo-rĩ, ngombo ndĩtũũraga kwa mwathi wayo tene na tene; no mũrũ wake atũũraga kuo tene na tene.
36 Kwoguo Mũriũ angĩgũkũũra ũkombo-inĩ, ũgũkorũo kũna ũrĩ mũkũũre.
37 Nĩ njũĩ atĩ mũrĩ rũciaro rwa Iburahimu. No mũracaria ũrĩa mũngĩnjũraga tondũ mũtiĩtĩkagĩra kiugo gĩakwa.
38 Niĩ maũndũ marĩa nyonete hĩndĩ ĩrĩa tũrĩ na Awa nĩmo njaragia, no inyuĩ mwĩkaga maũndũ marĩa mũiguĩte kuuma kũrĩ ithe wanyu.”
39 Nao makĩmũcokeria makĩmwĩra: “Ithe witũ nĩ Iburahimu.” Nake akĩmeera: “Korũo mũrĩ ciana cia Iburahimu, mũngĩreeka ciĩko cia Iburahimu.
40 No rĩu mũracaria ũrĩa mũngĩnjũraga, o niĩ ndĩmwĩrĩte ũhoro wa ma ũrĩa ndaiguire kuuma kũrĩ Ngai. Iburahimu ndeekaga ũguo.
41 Inyuĩ mũreka ciĩko cia ithe wanyu.” Nao makĩmwĩra: “Tũticiarĩtwo kuumana na ũmaraya; tũrĩ a Ithe ũmwe, nĩwe Ngai.”
42 Jesu akĩmeera: “Korũo Ngai nĩwe Ithe wanyu, no mũnyende, nĩ gũkorũo ndokire nyumĩte kũrĩ Ngai na rĩu ndĩ haha. Ndiũkĩte ndĩĩtũmĩte niĩ mwene, no Ũcio nĩwe wandũmire.
43 Nĩ kĩĩ kĩratũma mwage gũtaũkĩrũo nĩ ũrĩa ndĩroiga? Nĩ tondũ mũtiretĩkĩra kũigua kiugo gĩakwa.
44 Inyuĩ muumĩte kũrĩ ithe wanyu Mũcukani, na merirĩria ma ithe wanyu nĩmo mwendaga gwĩka. Ũcio aarĩ mũũragani kuuma o kĩambĩrĩria, na ndeehandire wega ũhoro-inĩ ũrĩa wa ma, nĩ gũkorũo ũhoro ũrĩa wa ma ndũrĩ thĩinĩ wake. Hĩndĩ ĩrĩa ekwaria maheeni, aragia kũringana na mwerekera wake mwene, tondũ we nĩ wa maheeni na nĩwe ithe wa maheeni.
45 Ĩndĩ niĩ, tondũ ndĩmũheaga ũhoro ũrĩa wa ma, mũtinjĩtĩkagia.
46 Nũ gatagatĩ-inĩ kanyu ũngĩruta ũira atĩ ndĩ mwĩhia? Angĩkorũo njaragia ma-rĩ, mwagaga kũnjĩtĩkia nĩkĩ?
47 Mũndũ ũrĩa umanĩte na Ngai nĩ athikagĩrĩria ciugo cia Ngai. Kĩu nĩkĩo gĩtũmaga mwage gũthikĩrĩria, tondũ mũtiumanĩte na Ngai.”
48 Nao Ayahudi makĩmũũria atĩrĩ: “Hihi no tũkorũo tũhĩtĩtie tũkiuga atĩ, ‘Wee ũrĩ Mũsamaria na ũrĩ na ndaimono’?”
49 Jesu akĩmacokeria akĩmeera: “Niĩ ndirĩ na ndaimono, no nĩ heete Awa gĩtĩo, na inyuĩ mũtiheete gĩtĩo.
50 No ti kwĩgoocithia ndĩregoocithia; nĩ kũrĩ Ũrĩa wendaga kũngoocithia na agatuanĩra.
51 Ngũmwĩra atĩrĩ o ma o ma, mũndũ o wothe angĩathĩkĩra kiugo gĩakwa, gũtirĩ hĩndĩ akoona gĩkuũ.”
52 Ayahudi makĩmwĩra: “Rĩu nĩ twamenya atĩ ũrĩ na ndaimono. Iburahimu nĩ aakuire, o na anabii, no wee ũroiga atĩ, ‘Mũndũ o wothe angĩathĩkĩra kiugo gĩakwa, gũtirĩ hĩndĩ agaacama gĩkuũ.’
53 Kaĩ wee ũrĩ mũnene gũkĩra ithe witũ Iburahimu, na we nĩ aakuire? Anabii o nao nĩ maakuire. Kaĩ wee arĩ we ũ?”
54 Jesu akĩmacokeria atĩrĩ: “Niĩ mwene ingĩĩgoocithia, rũgooco rũu nĩ rwa tũhũ. Awa nĩwe ũngoocithagia, o ũcio mũroiga atĩ nĩwe Ngai wanyu.
55 No mũtirĩ mwamũmenya, ĩndĩ ũcio niĩ nĩ ndĩmũũĩ. Na ingĩoiga ndimũũĩ, ingĩakorũo ndĩ mũheenania o ta inyuĩ. No nĩ ndĩmũũĩ, na nĩ njathĩkagĩra kiugo gĩake.
56 Ithe wanyu Iburahimu nĩ aakenagĩra mũno kĩĩrĩgĩrĩro gĩa kuona mũthenya wakwa, na nĩ aawonire na agĩkena.”
57 Nao Ayahudi makĩmũũria atĩrĩ: “Wee ũroiga nĩ wonete Iburahimu na ndũkinyĩtie nginya mĩaka mĩrongo ĩtano?”
58 Nake Jesu akĩmeera: “Ngũmwĩra atĩrĩ o ma o ma, o na Iburahimu atanaciarũo, ndaarĩ o kuo.”
59 Nĩ ũndũ ũcio makĩoya mahiga mamũhũũre namo, no Jesu akĩĩhitha na akiuma thĩinĩ wa hekarũ.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Johana 8
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bibilia Hũthũ Gũtaũkĩrũo Nĩyo
“Ũhoro wa Ngai wĩ muoyo.”
NYĨMBO: 37, 116
1. (a) Nĩ wĩra ũrĩkũ Ngai aaheire Adamu? (b) Kuuma hĩndĩ ĩyo andũ a Ngai makoretwo makĩhũthĩra atĩa ũhoti wao wa kwaranĩria?
JEHOVA NGAI ombire andũ marĩ na ũhoti wa kwaranĩria. Rĩrĩa aaigire Adamu mũgũnda-inĩ wa Edeni nĩ aamũheire wĩra wa kũhe nyamũ ciothe marĩĩtwa. Nĩguo eke ũguo nĩ aabataraga kwaria. Adamu aahũthĩrire ũũgĩ na ũmenyo ũrĩa aarĩ naguo, akĩhe o nyamũ rĩĩtwa rĩrĩa rĩmĩagĩrĩire. (Kĩam. 2:
2. (a) Nĩ maũndũ marĩkũ Kamĩtĩ ya Ũtaũri wa Bibilia ya New World yahũthĩrire ĩgĩtaũra Bibilia? (b) Nĩ maũndũ marĩkũ tũkwarĩrĩria gĩcunjĩ-inĩ gĩkĩ?
2 Mahinda-inĩ maya kũrĩ na Bibilia nyingĩ itaũrĩtwo. O na kũrĩ ũguo Bibilia icio nĩ itiganĩte harĩ ũrĩa citaũrĩte ũhoro ũrĩa warĩ maandĩko-inĩ marĩa ma tene mũno ma Kiugo kĩa Ngai. Mĩaka-inĩ ya 1940 Kamĩtĩ ya Ũtaũri wa Bibilia ya New World nĩ yathondekire maũndũ matatũ marĩa makoretwo magĩtongoria harĩ gũtaũra Bibilia ĩyo na makĩria ma thiomi 130. Maũndũ macio nĩ: (1) Gũtheria rĩĩtwa rĩa Ngai na njĩra ya kũrĩcokia harĩa hothe rĩagĩrĩirũo gũkorũo thĩinĩ wa Maandĩko. (Thoma Mathayo 6:9.) (2) Gũtaũra kiugo gwa kiugo ũhoro ũrĩa warĩ thĩinĩ wa maandĩko marĩa ma tene mũno ma Kiugo kĩa Ngai harĩa gũkũhoteka, ĩndĩ kũrĩa gũtangĩhoteka magataũra rĩciria rĩrĩa rĩarĩ ho. (3) Kũhũthĩra ciugo andũ megũthoma na mataũkĩrũo nĩcio. * (Thoma Nehemia 8:
GŨTĨITHIA RĨĨTWA RĨA NGAI
3, 4. (a) Nĩ maandĩko marĩkũ ma tene ma Kiugo kĩa Ngai makoragwo na ndemwa iria irũgamĩrĩire rĩĩtwa rĩa Ngai? (b) Ataũri a Bibilia nyingĩ mekĩte atĩa na rĩĩtwa rĩa Ngai?
3 Arĩa mathuthuragia maandĩko marĩa ma tene mũno ma Kĩĩhibirania, ta Ikũnjo cia Iria rĩa Cumbĩ nĩ magegagio mũno nĩ ũrĩa ndemwa iria inya cia Kĩĩhibirania iria irũgamĩrĩire rĩĩtwa rĩa Ngai cionekaga maita maingĩ thĩinĩ wamo. Rĩĩtwa rĩa Ngai rĩtionekaga tu maandĩko-inĩ macio ma tene ma Kĩĩhibirania no nĩ rĩonekaga nginya thĩinĩ wa kobĩ imwe cia Maandĩko ma Kĩngiriki ma Septuagint ma kuuma karine-inĩ ya kerĩ mbere ya Kristo nginya karine ya mbere thutha wa Kristo.
4 O na gũtuĩka kũrĩ na ũira mũingĩ wa kuonania atĩ rĩĩtwa rĩa Ngai nĩ rĩagĩrĩirũo gũkorũo Bibilia-inĩ, Bibilia nyingĩ iria itaũrĩtwo nĩ cieheretie rĩĩtwa rĩu biũ. Kwa ngerekano, mwaka-inĩ wa 1950, mĩaka ĩĩrĩ tu thutha wa Bibilia ya New World Translation of the Christian Greek Scriptures kũrutwo, Bibilia ya Revised Standard Version nĩ yacabirũo. Arĩa maataũrire Bibilia ĩyo nĩ meeheririe rĩĩtwa rĩa Ngai, magĩka mũgarũ na ataũri a Bibilia ya American Standard Version ya 1901. Meekire ũguo nĩkĩ? Ataũri a Bibilia ĩyo moigĩte ũũ kohoro-inĩ ga kwambĩrĩria: “Kũhũthĩra rĩĩtwa rĩa Ngai . . . gũtiagĩrĩire o na hanini harĩ wĩtĩkio wa Kanitha wa Gĩkristiano.” Ataũri a Bibilia ingĩ cia Gĩthũngũ na cia thiomi ingĩ nĩ mekĩte o ũguo.
5. Nĩkĩ nĩ ũndũ wa bata Bibilia gũkorũo na rĩĩtwa rĩa Ngai?
5 Rĩĩtwa rĩa Ngai rĩrĩ na bata ũrĩkũ thĩinĩ wa Bibilia? Jehova nĩwe mũtungi wa Bibilia na nĩ endaga andũ mamenye rĩĩtwa rĩake. Mũtaũri mwega nĩ amenyaga muoroto wa mũtungi wa ũhoro ũrĩa arataũra na nĩ agĩrĩirũo nĩ gwĩciria muoroto ũcio rĩrĩa arataũra. Maandĩko maingĩ monanagia atĩ rĩĩtwa rĩa Ngai nĩ rĩa bata na nĩ rĩagĩrĩirũo nĩ gũtĩo. (Tham. 3:15; Thab. 83:18; 148:13; Isa. 42:8; 43:10; Joh. 17:6, 26; Atũm. 15:14) Jehova nĩwe watongoririe andĩki a Bibilia mahũthĩre rĩĩtwa rĩake maita ngiri nyingĩ thĩinĩ wa Maandĩko marĩa ma tene mũno ma Kiugo gĩake. (Thoma Ezekieli 38:23.) Nĩ ũndũ ũcio, rĩrĩa ataũri meheria rĩĩtwa rĩa Ngai Bibilia-inĩ monanagia atĩ matitĩĩte Mũtungi wayo.
6. Nĩ kĩĩ gĩtũmĩte rĩĩtwa rĩa Ngai rĩongererũo thĩinĩ wa Bibilia ya New World Translation ya 2013 maita mangĩ matandatũ?
6 Ũira wa atĩ rĩĩtwa rĩa Ngai nĩ rĩagĩrĩirũo gũkorũo thĩinĩ wa Bibilia nĩ wongererekete. Thĩinĩ wa Bibilia ya New World Translation ya 2013 rĩĩtwa rĩu rĩroneka thĩinĩ wayo maita 7,216. Ũcio nĩ wongerereku wa maita mangĩ 6 gũkĩra ya 1984. Maita matano harĩ macio nĩ thĩinĩ wa 1 Samueli 2:25; 6:3; 10:26; 23:
7, 8. Rĩĩtwa Jehova riugĩte atĩa?
7 Akristiano a ma monaga rĩĩtwa rĩa Ngai rĩrĩ rĩa bata mũno. Rĩĩtwa rĩu riugĩte atĩ “Nĩ Atũmaga Maũndũ Mekĩke.” * Tene mabuku maitũ marahũthagĩra rĩandĩko rĩa Thama 3:14 gũtaarĩria ũrĩa rĩĩtwa rĩu riugĩte. Rĩandĩko rĩu riugaga ũũ: “Niĩ ngũtuĩka o kĩrĩa ingĩtuĩka.” Bibilia ya New World ya 1984 yatarĩirie atĩ Jehova atuĩkaga o kĩrĩa angĩenda gũtuĩka nĩguo ahingie ciĩranĩro ciake. * Nayo ya 2013 ĩtaarĩirie ũũ: “O na gũtuĩka rĩĩtwa Jehova no rĩkorũo na rĩĩciria rĩu, rĩtikoragwo rĩkĩonania o kĩrĩa angĩthuura gũtuĩka we mwene. Rĩkoragwo rĩkĩonania nginya ũrĩa atũmaga ũũmbi wake ũtuĩke o kĩrĩa angĩenda nĩguo ahingie muoroto wake.”
8 Jehova nĩ atũmaga ũũmbi wake ũtuĩke o kĩrĩa angĩenda ũtuĩke. Kwa ngerekano Jehova nĩ aatũmire Nuhu atuĩke mwaki wa thabina, Bezaleli agĩtuĩka bundi ũrĩ gatũ, Gideoni agĩtuĩka njamba ya ita, na Paulo agĩtuĩka mũmiconarĩ. Ũrĩa rĩĩtwa rĩa Ngai riugĩte nĩ wa bata mũno harĩ andũ ake na nĩkĩo Kamĩtĩ ya Ũtaũri wa Bibilia ya New World yatigĩrĩire atĩ rĩĩtwa rĩu rĩrĩ thĩinĩ wa Bibilia ĩyo.
9. Nĩ kĩĩ gĩtũmĩte Kĩama Kĩrĩa Gĩtongoragia kĩone bata mũnene wa gũtaũra Bibilia na thiomi ingĩ?
9 Bibilia ya New World Translation ĩtaũrĩtwo na thiomi makĩria ma 130. Bibilia icio ciothe nĩ iheete rĩĩtwa rĩa Ngai gĩtĩo na njĩra ya gũtigĩrĩra atĩ rĩrĩ harĩa hothe rĩagĩrĩirũo gũkorũo thĩinĩ wa maandĩko matheru. (Thoma Malaki 3:16.) Ngũrani na ũguo, Bibilia ingĩ nyingĩ iria irataũrũo nĩ ireheria rĩĩtwa rĩa Ngai na handũ-inĩ harĩo ikahũthĩra rĩĩtwa rĩa ũnene ta “Mwathani” kana rĩĩtwa rĩngĩ rĩa ngai ingĩ. Ũcio nĩ ũndũ ũmwe ũtũmĩte Kĩama Kĩrĩa Gĩtongoragia kĩone ũrĩ ũndũ wa bata mũno gũtigĩrĩra atĩ andũ a thiomi ciothe nĩ magĩa na Bibilia ĩratĩithia rĩĩtwa rĩa Ngai.
BIBILIA HŨTHŨ GŨTAŨKĨRŨO NĨYO
10, 11. Nĩkĩ ndũkoretwo ũrĩ ũndũ mũhũthũ gũtaũra Bibilia ya New World Translation na thiomi ingĩ?
10 Ndũkoretwo ũrĩ ũndũ mũhũthũ gũtaũra Bibilia ya Gĩthũngũ ya New World Translation na thiomi ingĩ. Kwa ngerekano, Bibilia ya Gĩthũngũ yahũthĩrĩte kiugo gĩa Kĩĩhibirania “Sheol” rĩandĩko-inĩ rĩa Kohelethu 9:10 na mĩhari-inĩ ĩngĩ. Kiugo kĩu ningĩ nĩ kĩahũthagĩrũo mũno nĩ Bibilia ingĩ cia Gĩthũngũ. Ndũrakoragwo ũrĩ ũndũ mũhũthũ harĩ ataũri a thiomi ingĩ gũtaũra kiugo kĩu tondũ andũ aingĩ arĩa maragia thiomi icio matiũĩ kiugo kĩu gĩa Kĩĩhibirania. Kiugo kĩu gĩtionekaga thĩinĩ wa ndikicanarĩ ciao na andũ amwe meciragia atĩ kiugo kĩu nĩ rĩĩtwa rĩa kũndũ. Nĩ ũndũ wa itũmi icio, ataũri nĩ meetĩkĩririo mataũre kiugo gĩa Kĩĩhibirania “Sheol” kĩrĩa ningĩ na Kĩngiriki gĩtagwo “Hades.” Magĩcitaũra na njĩra igũtaũkĩra andũ wega, magĩgĩta “Mbĩrĩra.”
11 Ningĩ ndwarĩ ũndũ mũhũthũ gũtaũra na thiomi imwe kiugo gĩa Kĩĩhibirania na gĩa Kĩngiriki kĩrĩa gĩtaũrĩtwo “muoyo.” Thĩinĩ wa thiomi icio, kiugo “muoyo” kaingĩ kĩhũthagĩrũo kwaria ũhoro wa ndaimono kana kĩndũ kiumaga thĩinĩ wa mũndũ rĩrĩa akua. Nĩ ũndũ wa gwĩthema kũhĩngĩca athomi, ataũri nĩ meetĩkĩririo mataũre kiugo kĩu kũringana na harĩa kĩhũthĩrĩtwo. Kiugo kĩu nĩ gĩatarĩirio na njĩra itiganĩte thĩinĩ wa Bibilia ya New World Translation of the Holy Scriptures
12. Nĩ mogarũrũku marĩkũ mangĩ meekirũo thĩinĩ wa Bibilia ya 2013? (Ningĩ rora gĩcunjĩ “Bibilia ya New World Translation ya 2013,” thĩinĩ wa ngathĩti ĩno.)
12 Ciũria iria ataũri mooragia nĩ cioonanagia atĩ no kũhoteke nĩ kũrĩ maũndũ mangĩ andũ mataataũkagĩrũo nĩmo thĩinĩ wa Bibilia ĩyo. Nĩ ũndũ ũcio, mweri wa Septemba 2007 Kĩama Kĩrĩa Gĩtongoragia nĩ kĩahĩtũkirie atĩ Bibilia ya Gĩthũngũ ĩkwo mogarũrũku. Hĩndĩ ya gwĩka mogarũrũku macio, kamĩtĩ ya ũtaũri nĩ yathuthuririe ciũria ngiri nyingĩ iria cianatũmwo nĩ ataũri a Bibilia. Ciugo cia Gĩthũngũ iria ciahĩtũkĩtwo nĩ mahinda nĩ cieheririo, na handũ-inĩ ha cio gũkĩhũthĩrũo ciugo iria irahũthĩka mũno mahinda-inĩ maya. Ũndũ ũcio nĩ watũmire ũkorũo arĩ ũndũ mũhũthũ gũthoma na gũtaũkĩrũo nĩ maandĩko hatarĩ gũte rĩciria rĩrĩa rĩarĩ ho thĩinĩ wa maandĩko marĩa ma tene ma Kiugo kĩa Ngai. Kũhũthĩra maũndũ mamwe marĩa ataũri maahũthĩrĩte hau kabere magĩtaũra Bibilia ya New World nĩ gwateithirie kwagagĩria Bibilia ĩyo ya Gĩthũngũ ya 2013.
NĨ MACOKETIE NGATHO MŨNO
13. Andũ aingĩ marĩ na mawoni marĩkũ megiĩ Bibilia ya 2013?
13 Andũ aingĩ marĩ na mawoni marĩkũ megiĩ Bibilia ya New World Translation ya 2013? Aarĩ na ariũ a Ithe witũ ngiri nyingĩ nĩ matũmĩte marũa kũrĩ wabici nene ya Aira a Jehova magĩcokia ngatho nĩ ũndũ wa Bibilia ĩyo. Aingĩ ao makoragwo na mawoni ta ma mwarĩ wa Ithe witũ ũmwe ũrĩa wandĩkire ũũ: “Bibilia nĩ ta ithandũkũ rĩa mũthithũ rĩrĩa rĩiyũrĩte mathaga ma goro mũno. Gũthoma Kiugo kĩa Jehova ũkĩhũthĩra Bibilia ya 2013 nĩ ta gũthuthuria ithaga rĩmwe rĩmwe, ũgakenio nĩ ũthaka wa rĩo. Bibilia ĩyo ĩhũthĩrĩte rũthiomi rũhũthũ rũrĩa rũndeithĩtie kũmenya Jehova wega makĩria. Njiguaga Jehova atariĩ ta mũciari aanyitĩte agĩthomera ciugo ciake cia kũhooreria.”
14, 15. Andũ marĩ na mawoni marĩkũ megiĩ Bibilia ya New World Translation ya thiomi ingĩ?
14 Andũ arĩa mataragia Gĩthũngũ o nao nĩ macoketie ngatho nĩ ũndũ wa New World Translation. Mũthuri ũmwe mũkũrũ kuuma Sofia, bũrũri-inĩ wa Bulgaria oigire ũũ ũhoro-inĩ wa Bibilia ya Kĩbulgaria: “Ngoretwo ngĩthoma Bibilia mĩaka mĩingĩ, no ndirĩ ndathoma Bibilia hũthũ gũtaũkĩrũo na ĩrahutia ngoro ũguo.” Nake mwarĩ wa Ithe witũ ũmwe kuuma Albania aandĩkire ũũ: “Njiguaga Kiugo kĩa Ngai kĩrĩ na cama mũno na rũthiomi rwa Kĩalbania! Nĩ gĩtĩo kĩnene mũno kwarĩrio nĩ Jehova na rũthiomi rwitũ!”
15 Thĩinĩ wa mabũrũri maingĩ ti ũndũ mũhũthũ kũgĩa Bibilia na nĩ irĩ goro mũno. Kũgĩa na Bibilia nĩ kĩrathimo kĩnene! Riboti ĩmwe kuuma Rwanda yoigĩte ũũ: “Kwa ihinda iraya, arutwo aingĩ a Bibilia matiathiaga na mbere kĩĩroho tondũ matiarĩ na Bibilia. Matingĩahotire kwĩgũrĩra Bibilia iria ciendagio nĩ kanitha cia kũu. Ningĩ matiataũkagĩrũo wega nĩ mĩhari ĩmwe ya Bibilia icio, ũndũ ũrĩa watũmaga mage gũthiĩ na mbere kĩĩroho.” Thutha wa kwamũkĩra Bibilia ya New World Translation ya rũthiomi rwao, famĩlĩ ĩmwe bũrũri-inĩ wa Rwanda ĩrĩa yarĩ na matinĩnja ana yoigire ũũ: “Nĩ tũracokeria Jehova ngatho mũno o hamwe na ngombo ĩrĩa ĩĩhokekete na njũgĩ nĩ ũndũ wa gũtũhe Bibilia ĩno. Tũrĩ athĩni mũno na tũtingĩronire mbeca cia kũgũrĩra o mũndũ Bibilia thĩinĩ wa famĩlĩ. No rĩu tũrĩ na mũndũ Bibilia yake. Nĩguo tuonanie ngatho citũ harĩ Jehova tũthomaga Bibilia o mũthenya tũrĩ famĩlĩ.”
16, 17. (a) Wendi wa Jehova harĩ andũ ake nĩ ũrĩkũ? (b) Twagĩrĩirũo nĩ gũtua itua rĩrĩkũ?
16 Mahinda marĩa maroka Bibilia ya New World Translation ya 2013 nĩ ĩkũrutwo na thiomi ingĩ nyingĩ. Shaitani nĩ arageria kũrũgamia wĩra ũcio, no nĩ tũĩ atĩ wendi wa Jehova nĩ andũ ake othe mamũthikĩrĩrie akĩmaarĩria na njĩra hũthũ megũtaũkĩrũo nĩyo. (Thoma Isaia 30:21.) Ica ikuhĩ ‘thĩ yothe nĩ ĩkũiyũrũo nĩ ũhoro wa kũmenya Jehova o ta ũrĩa maĩ maiyũrĩte iria-inĩ.’
17 Rekei tũtue itua rĩa kũhũthĩra kĩheo o gĩothe kĩrĩa Jehova atũheete, o hamwe na Bibilia ĩno ĩrĩa ĩratĩithia rĩĩtwa rĩake. Thikagĩrĩria Jehova agĩkwarĩria kũgerera Kiugo gĩake o mũthenya. Nĩ athikagĩrĩria mahoya maitũ mothe. Kwaranĩria nake na njĩra icio nĩ kũrĩtũteithagia tũmũmenye wega makĩria, na wendo witũ harĩ we nĩ ũrĩongererekaga.
^ kĩb. 2 Rora Appendix A1 thĩinĩ wa New World Translation ya 2013 na gĩcunjĩ kĩrĩ na kĩongo“Jinsi ya Kuchagua Tafsiri Nzuri ya Biblia” thĩinĩ wa Mnara wa Mlinzi wa Mĩĩ 1, 2008.
^ kĩb. 7 Ũguo nĩguo mabuku ma athomi amwe mataaragĩria o na gũtuĩka ti athomi othe metĩkanagia na ũhoro ũcio.
^ kĩb. 7 Rora Bibilia ya New World Translation of the Holy Scriptures


text:
Kwina nguuki!
Ngai akirathima Agikuyu na bururi utagaga mai na bothi. Miaka miingi mihituku tukoretwo tukigana utonga na maundu mega mega maria mari bururi-ini wa gikuyu. Utongoria wihotaneire, biacara ciorugamitie ona andu mendete thayu na waragania.
Matuko turi, tiga ari kuhinga maitho andu marahinga, kwina undu wi theinie wa bururi wa Agikuyu, gutire mundu uracokia bara nginyo atarerie uria we mwene thamiri ciake iramwira, kana macire na arunawe uria maundu maikarite.
Riri wa bururi wa Agikuyu ni kuhotoma urahotoma o kahora, mbura ikanyiha kana ikaura riria itetereirwo ona guthira irio iria cei mugunda itari iragimara. Teri wa migunda itu niu hinjite uu ati ona terere uria wekuragia o guo ni kwenda kwa Ngai ndungikura riu, ithima cia mai iria ciari cianda-ini riu irorete guthira, njui irathie na mbere ikehukaga, miti nayo iria yarehaga riera itheru na huho, na ngu riu nitwaninire na gutire mundu urenda gwithumbura kugitira kana kuhanda miti ingi meingi.
Ng'ongo nginya ng'ongo kurekika maundu ma magigi, kunyitwo kia hinya gwi ciana cia airitu, kuragana, kungea andu matari kiene mitwe ta mburi, umaraya, uici, uhenania, kwa iteo gatagati ka rika. Maya ni maundu mararakaria Ngai witu.
Mundu o wothe ndarenda gutema itemi kurunga ciana riria ona igika oru, aciari aingi marerorera ciana ciao ta thinema cia ruraya riria igwika maundu mataringaine na meciria kana wendi wao.
1. Nuu wagiriirwo gutema itemi ria kurunga mitugo ya ciana citu?
2. Gitiyo kiguragwo ku? kana kiumaga thendi cigana?
3. Wa huria haria na nie hurie haha, ciakuhuria ciathira-ii tukahuria ki?
4. Ni atia wega? Kuhikia atumia aingi kana kugia na airitu maraya?
5. Ciana cia riko-ni ni ciao? Mundurume auna mburi yene kuguru, niarere! tondu yaciara mahatha yongithagia tweri. Nikugie na watho wandikwo mabuku-ini ati, wauna mburi yene kuguru, urere mwana ucio, tutige kugia na ciana itari na maithe kana cokura.
Andu kana ruriri rungiurira Ngai na wendi wake, runyitagwo ni kinguuki na kirumi. Witiiye na ugikuyu, rumia rithiomi rwaku, theremia na uturie mitugo miega ya ruriri rwaku, tiga gukobia mitugo ya nduriri utoi. Kai o matangikobia ruriri rwaku! Kai o matetiyagira ruriri rwao. Wenda gwitua ngombo niki? Wetua mundu uteyui. Wetua mundu wa kwimena. Ugagitherema ri?
Kimani wa Ng'ang'a http://gikuyu.blogspot.com


text:
KUHĨRĨRIA NGAI
“Nĩwe Ũheaga Andũ Arĩa Mamũcaragia Ngerenwa Yao”
Hihi Jehova nĩ akenagio nĩ ũrĩa ndungata ciake irerutanĩria kũmũtungatĩra? Andũ amwe no moige ndakenaga, moige atĩ Ngai ndatindanagĩra na andũ. No mawoni ta macio nĩ mũgarũ mũno na ũrĩa Ngai ahaana. Kiugo gĩake Bibilia, nĩ gĩtũtaaragĩria ũrĩa Ngai atariĩ. Nĩ gĩtwĩraga atĩ Jehova nĩ akenagio nĩ ũrĩa ndungata ciake irerutanĩria kũmũtungatĩra. Ta wĩcirie ciugo ici cia mũtũmwo Paulo thĩinĩ wa Ahibirania 11:6.
Nĩ ũndũ ũrĩkũ ũbataranagia nĩguo mũndũ akenie Jehova? Paulo aandĩkire ũũ: ‘Gũtarĩ na wĩtĩkio gũtingĩhoteka gũkenia Ngai.’ Rora wone Paulo ndaroiga atĩ hatarĩ wĩtĩkio nĩ ũndũ mũritũ gũkenia Ngai. Ithenya rĩa ũguo, oigĩte atĩ gũtingĩhoteka. Ũguo nĩ kuuga, wĩtĩkio nĩ wa bata nĩguo tũkenie Ngai.
Nĩ wĩtĩkio wa mũthemba ũrĩkũ ũkenagia Jehova? Wĩtĩkio witũ harĩ Jehova wagĩrĩirũo gũkorũo ũkuuĩte maũndũ merĩ. Wa mbere, ‘no kinya twĩtĩkie atĩ nĩ atũire ho.’ Bibilia ingĩ ihũthagĩra ciugo, “etĩkie atĩ ti wa gwĩcirĩrio” na ‘etĩkie atĩ kwĩ Ngai.’ Hihi no tũhote gũkenia Ngai angĩkorũo tũtiĩtĩkĩtie atĩ arĩ kuo? Ningĩ, wĩtĩkio wa ma to gwĩtĩkia atĩ Ngai arĩ kuo tondũ o na ndaimono nĩ ciĩtĩkĩtie ũguo. (Jakubu 2:19) Twagĩrĩirũo kuonania atĩ nĩ twĩtĩkĩtie Ngai arĩ kuo kũgerera ciĩko, ũguo nĩ kuuga gũtũũra kũringana na mũtũũrĩre ũrĩa ũmũkenagia.—Jakubu 2:20, 26.
Wa kerĩ, ‘no kinya twĩtĩkie atĩ,’ Ngai “nĩwe ũheaga andũ arĩa mamũcaragia ngerenwa yao.” Mũndũ ũrĩ na wĩtĩkio wa ma, nĩ akoragwo etĩkĩtie biũ atĩ, kĩyo gĩake gĩa gũtũũra kũringana na mũtũũrĩre ũrĩa ũkenagia Ngai ti gĩa tũhũ. (1 Akorintho 15:58) Hihi no tũhote gũkenia Jehova angĩkorũo tuonaga ta atendete na ta atangĩhota gũtũhe ngerenwa itũ? (Jakubu 1:17; 1 Petero 5:7) Mũndũ ũrĩa ugaga atĩ Ngai ti mũtaana, ndarũmbũyagia andũ, na ndakenagio nĩ kĩyo kĩao, ndamũũĩ kũringana na ũrĩa Bibilia ĩmũguũrĩtie.
Jehova aheaga andũ arĩkũ ngerenwa? Paulo oigĩte atĩ, nĩ “arĩa mamũcaragia.” Ibuku rĩmwe rĩhũthagĩrũo nĩ ataũri a Bibilia rĩonanĩtie atĩ, kiugo gĩa Kĩngiriki kĩrĩa gĩtaũrĩtwo “arĩa mamũcaragia,” gĩtiugĩte “gũthiĩ kũmwetha” ĩndĩ, kiugĩte gũka kũrĩ Ngai “kũmũthathaiya.” Ibuku rĩngĩ rĩtaarĩirie atĩ kiugo kĩu gĩa Kĩngiriki ningĩ nĩ kĩonanagia kwĩrutĩra, na kĩyo kĩrĩa mũndũ agĩrĩirũo gũkorũo nakĩo. Ma nĩ atĩ, Jehova nĩ aheaga ngerenwa arĩa wĩtĩkio wao ũmatindĩkaga kũmũtungatĩra na ngoro yao yothe na kĩyo.—Mathayo 22:37.
Hihi no tũhote gũkenia Jehova angĩkorũo tuonaga ta atendete na ta atangĩhota gũtũhe ngerenwa itũ
Nĩ ngerenwa ĩrĩkũ Jehova aheaga ndungata ciake njĩhokeku? Nĩ amerĩire muoyo wa tene na tene thĩinĩ wa thĩ njerũ, ngerenwa ya bata ĩrĩa ĩguũragia wendo na ũtana wake mũingĩ. (Kũguũrĩrio 21:3, 4) O na ũmũthĩ, Jehova nĩ arathimaga na njĩra nene arĩa mamũcaragia na kĩyo. Nĩ magĩaga na mũtũũrĩre ũrĩ na gĩkeno nĩ ũndũ wa gũtongoragio nĩ roho wa Ngai na kũhũthagĩra motaaro ma Kiugo gĩake.—Thaburi 144:15; Mathayo 5:6.
Hatarĩ nganja, Jehova nĩ Ngai ũkenagio nĩ kĩyo kĩa ndungata ciake njĩhokeku. Hihi kũmenya ũguo nĩ gwatũma wende kũmũkuhĩrĩria makĩria? Angĩkorũo nĩguo-rĩ, na githĩ ti wega wĩrute ũrĩa ũngĩgĩa na ũngĩonania wĩtĩkio ũrĩa ũgũtũma Jehova akũhe ngerenwa?


text:
Atongoria kuurio matige kuingiria uteti hari thogora wa irio uria wambatirite bururi-ini
Atongoria nimoritio kuaga kuingiria uteti hari thogora wa irio uria uthiite na mbere kwambatira bururi-ini. Akiaria na andiki na mohoro mutongoria wa kiama kia farmers party Nduati Kigoci augite gitaru kia africa ya irathiro nigikoretwo kigumiirwo ni unyihu wa mbura, na akoria thirikari cia kaunti gutaara muingi kuhanda mithemba ya irio iria cingikorwo cigitiria riua rinene.
Oho ningi Kigoci niathiite nambere kuria atongoria aria mahotirwo ithurano cia wamurani gwithema gukuruhania atongoria angi na maumirira ma ithurano icio.
The post Atongoria kuurio matige kuingiria uteti hari thogora wa irio uria wambatirite bururi-ini appeared first on Mediamax Network Limited.
This post was syndicated from Mediamax Network Limited. Click here to read the full text on the original website.
Follow us on twitter @TodayKenya
Also, Like us on facebook


text:
Nĩkũ Tũũmba Kwona Macokio ja Biũria bia Bata Mũtũũrĩrene?
No twone macokio kĩrĩ . . .
cayanci?
antũ baboome?
Bibiria?
MWANDĨKI ŨMWE WA BIBIRIA ERĨRE MŨRUNGU
“Mpa ũũme . . . Nteto irĩa cionthe waragia nĩ cia mma.” —Zaburi 119:144, 160, Kimeru Bible, 2010.
Bibiria nĩcokagia biũria bia antũ mirioni inyingĩ.
Wenda kwĩthĩrwa ũrĩ ũmwe wabo?
Gĩtuo kĩa Intaneti kĩa jw.org kĩomba gũgũtethia.
THOOMA kĩrĩ Intaneti
Bibiria na nkũrũki ya mĩgambo 100
Macokio ja biũria bia Bibiria
Ũtethio bwa mũtũũrĩre jwa nja
TEGA vidio cia Bibiria
Ithomo na ndwĩmbo cia aana
Kĩrĩra kĩrĩ antũ babethĩ
Wĩtĩkio bũrĩ na mathithio
RITA mauku
Brochua Habari Njema Kutoka kwa Mungu!
Ngacĩti cia Mnara wa Mlinzi na Amkeni!
KĨRĨ BIŨRIA BIBI BIA BATA NĨ KĨRĨKŨ ŨTHŨGANAGĨRIA MONO?
Nũũ wengwa wathaga nthĩgũrũ ĩjĩ?
Mĩthangĩko rĩ, kũrĩ rĩo ĩkathira?
Barĩa bakuĩte rĩ, bagatũũra kaĩrĩ?
Tega macokio ja Bibiria ja biũria biu kĩrĩ jw.org/mer.
(Kũthooma kana kũrita tũuku tũtũ,ĩta kĩrĩ MAUKU > BROCHUA)
IRITANE NKŨRŨKI
NĨ BAAŨ BATHITHAGIA WENDI BWA JEHOVA NAARUA?
Nĩ Mantũ Jarĩkũ Jarĩ Kĩrĩ Webusaĩti Yeetũ?
No wiritane jamaingĩ gũtũkonia na gũkonia wĩtĩkio bwetũ na kinya no woone macookio ja biũria biaku biegie Bibiria.


text:
ŨTŨŨRO NA ŨTUNGATA WITŨ WA GĨKRISTIANO–KABUKU KA MŨCEMANIO Agosti 2017
Ũrĩa Ũngiuga
Ũrĩa ũngiuga ũkĩheana ngathĩti ya Amkeni! na ũkĩrutana ũhoro wa ma wĩgiĩ kĩrĩa gĩatũmire Ngai atũũmbe. Wĩcirie ũrĩa ũngiuga ũkĩhũthĩra ciugo ciaku.
MŨTHITHŨ KUUMA KIUGO-INĨ KĨA NGAI
Jehova nĩ Aatugire Bũrũri wa Andũ Mataamũthathayagia
Jehova nĩ aatugire Ababuloni nĩ ũndũ wa kũrigicĩria Turo mĩaka 13. Onanagia atĩa atĩ nĩ akenagio nĩ wĩra ũrĩa tũrutaga tũrĩ na wĩhokeku o hamwe na kwĩima?
ŨTŨŨRO WA GĨKRISTIANO
Kũragia Ngumo Iria Ikenagia Ngai—Wĩnyihia
Wĩnyihia nĩ wa bata nĩkĩ? Tũngĩwonania atĩa? Kwĩgerekania na Jesu o hamwe na kũhoya kũngĩtũteithia atĩa gũkũria wĩnyihia?
MŨTHITHŨ KUUMA KIUGO-INĨ KĨA NGAI
Wĩra Mũritũ wa Mũrangĩri
Arangĩri maheaga andũ a itũũra mũkaana kuoneka ũgwati. Jehova endaga kuonania ũndũ ũrĩkũ rĩrĩa aamũrire Ezekieli atuĩke mũrangĩri wa nyũmba ya Isiraeli na njĩra ya mũhaano?
ŨTŨŨRO WA GĨKRISTIANO
Kũragia Ngumo Iria Ikenagia Ngai—Ũmĩrĩru
Nĩkĩ no mũhaka tũtoorie gwĩtigĩra andũ? Gwĩcũrania, kũhoya na kwĩhoka Jehova gũtũteithagia atĩa gũkũria ũmĩrĩru?
MŨTHITHŨ KUUMA KIUGO-INĨ KĨA NGAI
Gogu wa Magogu nĩ Ekũniinwo Ica Ikuhĩ
Bibilia nĩ ĩtaaragĩria maũndũ marĩa magekĩka mbere na thutha wa Gogu wa Magogu kũniinwo.
ŨTŨŨRO WA GĨKRISTIANO
Kũragia Ngumo Iria Ikenagia Ngai—Wĩtĩkio
O ta Iburahimu, no mũhaka tuonanie wĩtĩkio harĩ Jehova o na hĩndĩ ĩrĩa arĩ ũndũ mũritũ gwĩka ũguo. Tũngĩkũria atĩa wĩtĩkio wĩna hinya na wĩhokeku?
MŨTHITHŨ KUUMA KIUGO-INĨ KĨA NGAI
Ũrĩa Kĩoneki kĩa Ezekieli Kĩgiĩ Hekarũ Kĩngĩkũruta
Kĩoneki kĩa Ezekieli kĩgiĩ hekarũ gĩtũririkanagia ithimi ndũgĩru ciĩgiĩ ũthathaiya mũtheru iria Jehova aigĩte. Kĩoneki kĩu kĩngĩtwĩkĩra ngoro atĩa?
ŨTŨŨRO WA GĨKRISTIANO
Nĩ Mweri Ũrĩkũ Ũngĩenda Gũtuĩka Painia wa Gũteithĩrĩria?
Njĩra ĩmwe njega ya kũruta magongona ma kũgooca Jehova nĩ gũtuĩka painia wa gũteithĩrĩria. Hihi no wagagĩrie ũtungata waku na njĩra ĩyo?